“Эркин Турдимов мени қаматмоқчи бўлди. Ўзбекистонда адолат борми ўзи?” – пастдарғомлик фермер аёл нимадан хафа? - EFFECT.UZ\n“Самарқанд вилояти ҳокимига мурожаат қилгандим, аммо Эркинжон Турдимов мени 15 суткага қаматмоқчи бўлди”, дейди пастдарғомлик фермер аёл Дилфуза Ғуломалиева.\nEffect.uz ахборот агентлигига Самарқанд вилояти Пастдарғом туманида фаолият юритадиган фермер, аёл бўлишига қарамай, 30 га яқин кишини иш билан таъминлаган Дилфуза Ғуломалиевадан мурожаат келиб тушди. Бизга маълум бўлишича, Д.Ғуломалиеванинг фермерлик ва тадбиркорлик фаолиятига кўплаб тўсиқлар бўлмоқда ва бундан ташқари турли босимлар ушбу аёлни чарчатган.\nФермер аёл – Дилфуза Ғуломалиева\n“2006 йилдан отам юритиб келган фермер хўжалигини 2008 йилдан бошлаб ўзим бошқариб келаман. Фермер хўжалигимиз чорва ҳамда пахта-ғаллачиликка ихтисослашган. Режаларни ўз вақтида бажариб, ҳалол ишлаяпман. 2006 йилдан бери Ҳамза Ҳожимаматов исмли шахс ҳар–хил баҳоналарни рўкач қилиб, еримни тортиб олишга уринади. Ҳатто 6,5 гектар ерга экилган ғалламни ҳеч бир асоссиз ўриб олиб кетган.\nПастдарғом тумани ҳокими Шунқор Худайбердиев\nБу масалада Пастдарғом тумани ҳокими қабулига чиққанимда, у киши “сиз ишлайверинг, пулини ундиртириб берамиз” – деган эди. Аммо бу амалга ошмади. Аксинча, ўз ҳисобимдан эккан 13 гектар пахтага ҳеч қандай шартнома қилишмади.\nПахта териш маҳалига келганда эса, мени судга беришди. Жавоб тариқасида мен ҳам уларни судга бердим. 2020 йил 11 октябрь куни пахта теримини бошлаганимдан сўнг Пастдарғом туманидаги “Самарқанд Камалак Инвест” кластерининг хўжайини келиб, шартнома қилмаган экансиз, бизнинг ҳисобимиздан шартнома қилиб, пахтани топширасиз, ҳисоб – китобингизни қиламиз деди.\nҲоп дедим, аммо ер майдонимдан етиштирилган 27 тонна пахтани олишди, бироқ 23,5 тоннага пул бераман дейишди. Сарсонгарчиликлардан сўнг, 2020 йил 23 декабрь куни улар менга 115 миллиондан 45 миллионини олишга рози бўлсанг, “пулингни бераман, бўлмаса, қўлингдан нима келса қилавер, катталарни танийман, сендан қўрқадиган жойим йўқ нима қилсанг қил, пулингни бермайман”, деб дағдаға қилишди. 115 миллион сўмдан зиёд пахта топширган бўлсамда, ҳанузгача пулини ололмайман. На ғалланинг пулини на бошқасини пулини ололмаяпман”, дейди Ғуломалиева.\nДилфуза Ғуломалиева ўз сўзида давом этар экан қийналгани ортидан вилоят ҳокими Эркин Турдимовга мурожаат қилганида, ҳоким бу аёлга ёрдам бериш ўрнига уни “15 суткага қаманглар” деб топшириқ берганини ҳам алоҳида таъкидлаб ўтди.\nСамарқанд вилоят ҳокими Эркин Турдимов\n“2–3 йилдан буён Пастдарғом тумани ҳокимига мурожаат қиламан, фойдаси бўлмаяпти. 11 гектар еримнинг 5 гектари чорвачиликка мослашган. Қийналганимдан 40 бош чорва молларни уй шароитида боқяпман. Кам таъминланганларни ҳам иш билан банд қилишга бел боғлаганман. Ҳатто, мени вилоят ҳокими “15 суткага қаманглар!” – деб айтди.\nАгар ноҳақ иш қиган бўлсам, қамалишга тайёрман, ҳақлигимни исботловчи далилларим бор деб айтдим. Турдимов ҳақлигимни билгач, масъулларга “опага ёрдам бериб, тезда қарорини чиқаринглар” деган эди. Минг афсуски, ҳали ҳам ижро бўлмади. Бунинг ортида кимлар турибди. Қаерга борсам, ёрдам берамиз дейди-ю, яна шу ҳолича қолиб кетади”, дея куюниб гапирди фермер.\nДилфуза Ғуломалиеванинг қўшимча қилишича, Ҳамза Ҳожимаматов исмли шахс унинг тайёр бўлган ҳосилларини ўриб кетади ва унга нисбатан доимий таҳдид қилиб келади. Аёл боши билан оғир меҳнат қилаётган фермер мутассади раҳбарларнинг масъулиятсизлигидан нолийди.\n“Айбим меҳнат қилганимми?! Улар еримни тортиб олишмоқчи. Ўзим етиштирган маҳсулотларни беришмаяпти. Солиқ тўлаяпман, лекин ҳисоб рақамимни очиб беришмаяпти. Ҳамза Ҳожимаматов деганлари мени бор – будимдан айирди. Нима қилишни билмаяпман. Ҳосилимни йиғиштириб кетишмоқда. Уларни бунга нима ҳаққи бор? Бизни ким тинглайди? Ўзбекистонда ҳуқуқимизни ҳимоя қиладиганлар борми ўзи? Вазирликдагилар-у, омбудсманнинг қўлидан бир иш келмаяпти. Бу нима деган гап? Айбим, солиқ тўлаб, ҳалол меҳнат қилаётганимми? Илтимос, менга босим қилаётганларга нисбатан қонуний чора кўрилсин!”, дейди Дилфуза Ғуломалиева.\nМазкур ҳолатда қонун бузилишлари содир бўлаётган экан, унда нега қонунни четлаб ўтаётганларга чора кўрилмаслиги керак? Ёки замон зўрникими? Нима бўлганида ҳам адолат қарор топишини истаймиз.\nЭслатиб ўтамиз, аввалроқ Effect.uz ахборот агентлиги Иштихон туманида бўлиб, ўзини “Гано Шифо” компанияси ходимаси сифатида таништириб, тадбиркор М.Жонузақовнинг ишончига кириш орқали ундан 1 миллиардлик мол-мулкини талон-тарож қилган Г.Қга нисбатан жиноят иши очилишини ёқлаб чиқишган эди.\nМухбир: Акмал Эшонхонов\nTeglar:А.П, Дилфуза Ғуломалиева, Пастдарғом, Самарқанд, Шунқор Худайбердиев, Эркинжон Турдимов\nТрамп Байденга ёзган мактуби ҳақида гапирди


Ислом ислоҳотларга муҳтож, аммо буни тан оладиган мардлар кам - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\nАктуал мавзу - 03 April 2009\n06:01 - Ислом ислоҳотларга муҳтож, аммо буни тан оладиган мардлар кам\nШу йил 2 апрелда сайтимизда қуйидаги хабар берилганди.\nG20 саммити ва фоизли қарз беришнинг эмас, фоизсиз қарз олишнинг ҳаромлиги ҳақида\nБугун Лондонда G20 саммити ўз ишини давом эттиради. Кечаги кун асосан икки тарафлама учрашувлар, турли расмий қабул маросимлари (қироличанинг резиденциясида ва ҳукумат қароргоҳидаги қабул маросимлари) билан ўтганини ҳисобга олинса, саммитнинг асосий мажлиси бугун бўлади дейиш мумкин. Ҳар қандай маъсулиятли йиғилишларда бўладигандек, бу сафар ҳам ҳамма қабул қилинадиган ҳужжатлар лойиҳаси аллақачон мақомига етказилган ва имзолашга тайёр.\nШу нарса ҳам маълумки, бу саммитда принципиал янги қарорлар олинмайди, Вашингтонда белгиланган стратегиялар доирасида ва ўтган вақт давомидаги тажрибалар асосида ҳар бир мамлакат ўз ишини давом эттираверади. АҚШ билан Европа давлатлари орасида бўҳрондан чиқиш йўлидаги фарқлар ҳам ўзгармайди. АҚШда асосан банкларга ёрдам бериш ва банклар воситасида иқтисодни кўтариш йўли танланган бўлса, Европада кучсиз мамлакатларга (асосан Шарқий Европа мамлакатларига) ва банклардан кўра кўпроқ ишлаб чиқариш секторига ва кам даромадли одамларга тўғридан-тўғри ёрдам бериш йўлига афзаллик берилмоқда.\nҲозир Россия ҳам АҚШнинг йўлидан кетишга қарор қилгани маълум бўлмоқда. Масалан, 31 март куни МДҲ давлатлари молиия вазирларининг Москвадаги йиғилишида РФ вице-премьери, молия вазири Алексей Кудрин ҳаммани молиявий ёрдам бериш масаласида ишлаб чиқариш секторига эмас, банкларга афзаллик беришга чақирган.\nБанкларга афзаллик бериш сиёсати банкчиликни ҳаром деб ҳисоблайдиган исломий мамлакатларда қандай қабул қилиниши маълум. Салбий қабул қилинади. Демак, ислом удумлари билан яшайдиган мамлакатлар ўзларига зарар қилишади. Айни замонда, улар ўзларини ҳаром ишдан четда тутаётганларидан хурсанд бўлишса ҳам ажаб эмас. Шу тўғрими? Агарда замонавий банкчилик системасинининг фаолияти Қуръонда ҳаром деб белгиланган “рибо” билан боғланса, тўғридек кўринади. Лекин, аслида, ундай эмас. Замонавий банкчилик ўта мураккаб ва катта меҳнат талаб қиладиган ишдир. Унинг рибога боғлаш хато.\nМасаланинг фақат бир хусусий томонини олайлик. Айниқса мусулмон мамлакатлариад инфляция даражаси жуда катта. Демак, кимдандир фоизсиз қарз олиб, маълум вақтдан кейин айнан олинган миқдор қатариладиган бўлса, инфляция туфайои қарз берган одам катта ютқазади. Шу ҳам адолатми, бировга ёрдам берган (қарз берган) одам зарар кўрса. Демак, ҳақиқий адолатпарвар мусулмон учун фоизга қарз бериш эмас, фоизсиз қарз олиш ҳаром бўлиб қолади.\nБунинг устига бугунги пул - олиб сотиладиган молдир. Мол олиб сотиш, яъни оддий савдогарчилик ҳаром ҳисобланадими? Албатта, йўқ.\nДемак, Ислом уламолари шу каби оддий ҳақиқатларни ҳисобга олиб, Қуръоннинг бу хусусдаги бюрганларини қайтадан тафсир қилишлар шарт. Яъни, бизнинг сайтимиз давомли ёзиб бораётганидек, Исломда ислоҳот бу соҳада ҳам қилиниши керак. Банкчилик замонавий иқтисоднинг мотори экалигини ҳисобга олсак, ислоҳот қанча тез қилинса, мусулмонлар учун шунча яхши бўлади Акс ҳолда қолоқликда қолаверамиз.\nТўғри, Ислом мамлакатларида ҳозир “исломий банк” дейиладиган банклар бор. Моҳиятан уларнинг оддий банкдан фарқи йўқ. Бундай иккюзламачик эса, бизни маънавий инқирозга чўктириши мумкин. Чўктирмоқда ҳам.\nСайт маъмуриятидан: Алоҳида айтиш керакки, Ислом динида ислоҳатлар лозимлиги ҳақида фақат бизнинг сайт ёзаётгани ва ҳозир ёзаётгани йўқ. “Ҳаракат” журналининг бундан 12 йил аввалги сонида бир турк профессорининг шу масалаларни ўртага қўйган мақоласи бор. Истаганлар унинг "Ҳаракат" журналидаги таржимаси билан шу ерда танишсинлар.\nШу хабарда кўтарилган мавзу бўйича бир ўқувчимиздан хат олдик. Тоҳир исмли ўқувчи кўп қиррали мавзунинг биттасинигина тилга олган ва жуда ибтидоий мулоҳазалар қилган. Одатда бундай хатларга жавоб ҳам бериб ўтирмасдик. Лекин бу хатга жавоб бериш баҳонасида ўша мазуга яна бир марта қайтишни фойдали деб билиб, қуйидаги фикрларни ўқувчиларимиз эътиборига ҳавола қилмоқдамиз.\nЎқувчимизнинг лотин харфлари билан ёзилган хатини кирилга ўтказганимизда, у қуйидаги ҳолга келди.\nAссaлoму aлaйкум тaҳририят хoдим(лaр)и,\nAввaлo тeзкoр хaбaрлaрингиз учун тaшaккур. 2-Aпрeл куни бeрилгaн юқoридaги мaвзугa эътирoзимни билдириб ўтмoқчимaн. Ислoмдa қaрз бeргaн oдaм ҳeч қaчoн зaрaр қилмaйди. Мaсaлaн мeн Сизгa 2000 минг сўм қaрз бeрсaм вa имкoнингиз бўлгaндa қaйтaрaрсиз дeдим. Сиз мeнгa 10 йилдaн кeйин бeрдингиз вa бу пaйтдa 2000 сўм пулгa бир сиқим пистa сoтиб oлиш мумкин. Ислoм дини ҳaр бир муaммoгa ечим бeргaн вa жумлaдaн мaнa шу мaсaлaгa. Ислoм ҳaдислaригa aсoслaниб мeн Сиздaн инфляциянинг тaъсирини ҳaм oлишгa ҳaққим бoр вa бу ҳaлoл. Яъни фaқaт вa фaқaт тиллaнинг нaрхигa aсoслaниб Сиздaн ҳaққимни тaлaб қилишим мумкин. Мисoл учун пaйтдa 2000 сўмгa 50 грaмм тиллa бeргaн бўлсa, мeнгa пулни қaйтaрaётгaнингиздa 50 грaмм тиллaнинг қиймaтини тaлaб қилишимгa ҳaққим бoр. Бaъзaн ўзбeклaр гўштгa, буғдoйгa чaқишaди бу ҳoлaтдa вa бу ҳaтo. Ислoм бундaй вaзиятдa фaқaт тиллaгa чaқишгa руxсaт бeрaди. Сиз(лaр) aйтaётгaн ислoҳoт Ислoм учун кeрaк эмaс. Бизлaрнинг ўзимиз ислoҳoтгa муҳтoжмиз.\nЯнa ўшa мaқoлaдa ёзилиптики, зaмoнaвий бaнкчилик мурaккaб вa кaттa мeҳнaт тaлaб қилaди, уни рибoгa бoғлaш ҳaтo дeйилипти. Винo, aрoқ ишлaб чиқaриш вa ўзигa ярaшa мурaккaб иш вa oғир мaҳнaт тaлaб қилaди. Хaбaр ёзишдaн aввaл, aйниқсa Ислoм ҳaқидa, бу сoҳaдaн хaбaрдoр инсoнлaрдaн ҳaм фикр oлинсa яxши бўлaрди.\nТaнқидимни тўғри қaбул қилaсиз дeгaн умиддaмaн.\nХат муаллифи айтганидек, Исломда қарз учун олинган фоизнинг инфляцияни қопловчи қисми ҳалол деб тан олинган бўлса, дарвоқе, бунга шубҳамиз бор, бундан фақат хурсанд бўлиш керак. Лекин фоизнинг қолган қисми ҳаром бўлса, демак, бутун фоиз ҳаром бўлади. Ҳамма банклар шу принципда ишлагани учун, банклардан қарз олиш ҳаром бўлаверади. Мусулмонлар шу сабадан банклар системасини, унинг асоси бўлмиш қарз бериш системасини яратмадилар. Замонавий банкчилик (қарз бериш системаси ҳам дохил) иқтисоднинг мотори бўлгани учун, банкларни ривожлантирмаган Ислом дунёси умумий ривожланишда ҳаммадан орқада қолиб кетди.\nБиз демоқчимизки, қарз учун олинадиган фоизнинг қолган қисми ҳам ҳалолдир. Чунки замонавий банк - бир одам бир неча кишига қарз бериб ва оёғини узатиб ўтириб, фоиз келишини кутадиган жой эмас. Замонавий банк - моҳияти билан - фойдага ишлайдиган ҳеч бир корхонадан фарқи йўқ.\nЯъни, банкнинг оладиган фойдаси Қуръонда айтилган “рибоъ” эмас. Ҳозирги Ислом уламоларининг шу оддий ҳақиқатни айтишга журъати етмаяпти. Уларни тушуниш мумкин. Ахир, бор-йўғи 3-4 юз аввал “ер қуёш атрофида ва ўз ўқи атрофида айланади” деб ҳақиқатни гапирган одамларни насронийлар тириклайин оловда ёқишган-ку! Бизда оловда ёқиш одати йўқ, аммо дарҳол кофирга чиқариб юборишлари эҳтимолдан ҳоли эмас.\nШунинг учун биз инқилобий ислоҳотлар ҳақида гапирмоқдамиз. Кимдир инқилоб қилиши зарур. Биз бошлаб бердик деса ҳам бўлади.\nМана инқилобдан қочаётган уламоларнинг аҳволини кўрсатувчи иккита мисол.\n“Мусулмон Ўзбекистон” сайтида Шайх Холид Ал-Мушайқиҳнинг қуйидаги сўзлари келтирилади: “Рибо билан шуғулланадиган банклардан ҳисоб рақами очиш ҳаромдир. Демак, мусулмон киши ўзининг молини рибо билан шуғулланмайдиган банкларда сақлаши лозим. Рибо билан шуғулланмайдиган банкларни топишга имкон қадар ҳаракат қилиш керак. Агар рибодан холи бўлган биронта банк тополмаса ва бу каби банклар билан алоқа қилишга жуда ҳам мажбур бўлиб қолса, бундай ҳолда зарурат нуқтаи назаридан ана шу банк билан алоқа қилишга зарур ишларидагина рухсат берилади. Валлоҳу аълам.”\nББСнинг сайтида эса Шайх Муҳаммад Содиқ Муҳаммад Юсуфнинг қуйидаги сўзлари бор: "Албатта, "рибоъ" - Қуръони Каримда қораланган, харомлиги тўғрисида бутун Ислом уммати иттифоқ қилган нарса. "Рибо" ўз эгасига эвазсиз фойда келтирувчи қарз эканлигини ҳамма яхши билади. Мана шу қоидага солиб кўриш керак, ана шу қоидадан "рибоъ"лиги аниқ бўлиб турган нарсага қўл урмаслик керак, қоида бўйича "рибоъ" эмаслиги тушуниб етилган нарсани қилиш керак. Буни "фалон банк", "фистон муассаса" деб алоҳида-алоҳида айтишни уламолар учун иложи йўқ. Уламолар фақат қоидани айтиб берадилар, кишилар ўзлари муомала қилмоқчи бўлган шахс ёки тарафлар билан муомала жараёнида "рибоъ" бўлса, ундан четланишлари, "рибоъ"сиз бўлса, ундан фойдаланишлари мумкин бўлади."\nЎзимизнинг шайҳимиз масаланинг моҳиятига киришдан қочаётгани кўриниб турибди. У киши “ҳамма нарсани ҳар бир одамнинг ўзи ҳал қилсин” демоқчи. Шайх Холид Ал-Мушайқиҳ эса, бироз мардлик қилиб, “мажбур бўлган ҳолларда ҳаром банк билан ҳам алоқа қилаверишга” рухсат бермоқда. Қуръоннинг ҳозиргача қилинган тафсирлари замонавий банкларнинг олаётган фойдасини рибоъ эмас деб баҳолаш учун етарсиз бўлгани учун, юқорида исмлари келтирилган икки шайх тўғри жавобдан қочмоқдалар. Аслида, сўралса, бугун ҳамма Ислом уламолари шу каби жавоблар беришларини айтиб ўтирмаса ҳам бўлади.\nАгар банкчилик ўта хусусий бир масала бўлса эди, банкларнинг жамиятга, унинг ривожланишига таъсири кам бўлса эди, бу мавзуга ортиқча эътибор бермаса ҳам бўларди. Аммо, банкчилик, замонавий иқтисоднинг мотори. Бу масалада аниқ фатво бўлмас экан, иқтисоднинг мотори, яъни, банкчилик иши Ислом дунёсида ҳеч қачон тўла ривожланмайди.\nШуни ҳам айтиш керакки, ҳозирги “исломий” деб айтилаётган банклар сўз ўйинлари билан фоиз олишни, яъни Қуръоннинг мавжуд тафсирига кўра рибоъ деб баҳоласа бўладиган фаолиятларини бекитиб келмоқдалар, тўғрироғи, иккиюзламачилик билан шуғулланмоқдалар. Жамиятдаги иккиюзламачилик, охир-оқибатда, маънавий инқирозга олиб келади.\nДемак, битта йўл бор. Қуръоннинг рибоъга оид жойлари қайтадан тафсир этилиши ва замонавий банклар, ҳамма корхоналар каби, фойда олиш учун ишлайдиган ҳалол муассаса эканлиги тан олиниши керак. Банкчилар ва банкларнинг минглаб хизматчиларн ўз меҳнатлари ҳисобига фойда олишади. Уларнинг қарз эвазига фоиз олишдан топаётган фойдаси дунёнинг энг бой кишиси Бил Гейт олаётган фойдадан "ҳаромроқ" эмас. Ислом уламолари буларни тушунмасдан банкчиликни рибоъга боғлашган. Шуларни тан олишнинг ўзини ислоҳот дейдилар.\nИсломда бўладиган ислоҳотларнинг мақсади – Ислом дунёсинининг кескин ривожланишига йўл очиш эканлигини ҳам унутмаслик керак.\nИслом догмаларини илмий асослашга уриниш ва имомларни иш ташлашга чақириш ақлсизликдир, Исломни ислоҳот қилиш керак\nИслом динида қилиниши муқаррар бўлган ислоҳотларнинг умумий принциплари ҳақида


Самвел Бабаян: "Ироқ кучли жамоа, аммо уни мағлуб этишимиз шарт" - Спорт - PressNews.uz\nБош Саҳифа / Спорт / Самвел Бабаян: "Ироқ кучли жамоа, аммо уни мағлуб этишимиз шарт"\nСамвел Бабаян: "Ироқ кучли жамоа, аммо уни мағлуб этишимиз шарт"\nҚўшилди: 16 январ 2016 13:00\nФутбол бўйича Ўзбекистон олимпия терма жамоаси бош мураббийи Самвел Бабаян Қатарда давом этаётган U-23 Осиё чемпионати гуруҳ босқичи навбатдаги тур учрашувлари доирасида 16 январь, шанба куни Ироққа қарши кечадиган ўйин олдидан «Uff.uz» сайтига интервью берди. Суҳбат аввалида чемпионат гуруҳ босқичи 1-туридаги Жанубий Кореяга қарши кечган учрашув яна бир бор ёдга олинди.\n— Козак ва Фомин марказий ҳимоячи эмаслиги айтилган бўлса-да, ҳар иккиси ҳам бу чизиқда аввалдан ўйнаб келгани, ўйнаганда ҳам кўнгилдагидек ҳаракат қилганини айтишим лозим. Тўғри, улар ҳар доим ҳам бу чизиқда ҳаракат қилмаган, аммо бу қарорни қабул қилишга мажбур бўлдик. Агарда Одил Ҳамробеков ва Бобур Йўлдошев борасида муаммо пайдо бўлмаганда, ҳимоядаги хатолар бу қадар оғриқли бўлмас эди.\n— Жанубий Корея терма жамоаси ҳужумдаги ўйинимизни яхши ўргангани кўриниб қолди. Бунга қарши кейинги ўйинларда қандай тадбир қўллайсиз?\n— Жанубий Кореяга қарши кечган учрашув фақат натижа томонлама кўнгилсиз бўлди, аммо футболчиларим намойиш этган ўйинга асло эътироз билдира олмайман. Биз кучли рақибга қарши ўйнадик, аммо ўз вақтида прессинг қўлладик ва улар аввалдан ўйлаб қўйган режаларини амалга ошира олмади. Улар ўзлари одатлангани сингари 10 дақиқалаб тўпни назорат қилолмади. Агар ҳакамнинг ўта қўпол хатолари бўлмаганда бу ўйин қандай натижа билан якунланиши баҳсли масала эди. Албатта, мағлубиятда ҳакамни айблаш тўғри эмас, аммо унинг хатолари бевосита ўйин натижасига таъсир ўтказса-чи? Ўзингиз ҳам кўрдингиз, ўйиндан кейин ўтказилган матбуот анжуманида ўзимни аранг босиб турдим.\n— Токайгача ҳакамлардан жабр кўриш мумкин? Қачон биз ҳам расман эътироз билдиришни ўрганамиз?\n— Бу борада кўнглингизни тўқ қилишингиз мумкин. Ҳакам борасида ОФКга мурожаат қилинди. Насиб қилса, ҳаммаси яхши бўлади.\n— Ироқ билан бўладиган ўйин ҳақида нима дея оласиз?\n— Бу ўйинда ютишимиз шарт. Тўғри, рақиб кучли, аммо нима бўлмасин, натижага эришиш шартлигини ҳаммамиз яхши тушуниб турибмиз.\nЭслатиб ўтамиз, Ўзбекистон ва Ироқ олимпия терма жамоалари ўртасидаги U-23 Осиё чемпионати «C» гуруҳи 2-тур учрашуви 16 январь, шанба куни Тошкент вақти билан 21:30 да бошланади.


Phanes Group компанияси Навоий вилоятида қуёш фотоэлектр станциясини қуради – Газета.uz\nPhanes Group компанияси Навоий вилоятида қуёш фотоэлектр станциясини қуради\nPhanes Group халқаро компанияси Навоий вилоятининг Нурота туманида 200 МВт қувватга эга қуёш фотоэлектр станциясини қуради.\n6 апрель 2021, 13:54 Иқтисодиёт\nЭнергетика вазирлиги ва «Phanes Group» халқаро компанияси ўртасида Навоий вилояти Нурота тумани ҳудудида қуёш электр станцияси (ҚЭС) қуриш тўғрисида инвестиция шартномаси имзоланди, дея хабар берди Энергетика вазирлиги матбуот хизмати.\nХабарга кўра, тадбир давомида «Phanes Group» ва «Ўзбекистон миллий электр тармоқлари» АЖ ўртасида электр энергиясини сотиб олиш тўғрисида битим ҳам имзоланди.\n«Phanes Group» ва Ўзбекистон ҳукумати ўртасида ҚЭС (IA) ва электр энергиясини сотиб олиш тўғрисидаги битим (PPA) 200 МВт қувватга эга бўлган қуёш фотоэлектр станциясини қуриш, эгалик қилиш ва эксплуатация қилиш учун техник ва тижорий шартларни, шунингдек, 60 км узунликдаги 220/110 кВ нимстанцияни ўз ичига олади.\nМаълумот учун, «Phanes Group» бош офиси БААнинг Дубай шаҳрида жойлашган бўлиб, у қуёш энергияси, шунингдек, инвестиция ва активларни бошқариш соҳасида лойиҳалар ишлаб чиқиш ва амалга ошириш билан шуғулланувчи халқаро компания ҳисобланади. «Phanes Group» 2012 йилда ташкил этилган. Компания молиявий ва муҳандислик тажрибасини бирлаштирадиган кенг қамровли ёндашувни амалга оширади. Бунинг натижасида, компания қуёш энергияси соҳасида тўлиқ тайёр ечимларни таклиф қилади.\n«Phanes Group» қуёш энергияси соҳасида сармоялар портфелига эга ва унинг географияси кўплаб мамлакатларни қамраб олади. Компания ривожланаётган бозорларга, айниқса Африка, Яқин Шарқ, Марказий Осиё ва Мустақил давлатлар ҳамдўстлиги (МДҲ) мамлакатларига алоҳида эътибор қаратмоқда.\nБугунги кунга қадар компаниянинг экологик тоза энергия бўйича ҳиссаси 130 МВт.дан ошади. Бундан ташқари, яна 3,5 ГВт ривожланиш ёки режалаштириш босқичида, шу жумладан Марказий Осиё ва МДҲ мамлакатларида 922 МВт лойиҳалар портфелида.


“Замонавий мактаб” давлат дастури ишлаб чиқилади\n2018.12.05 | Янгиликлар\n“2020-2025 йиллар учун “Замонавий мактаб” давлат дастурини тасдиқлаш тўғрисида”ги Президент фармонининг лойиҳаси Ўзбекистон Республикаси норматив-ҳуқуқий ҳужжатлар лойиҳалари муҳокамаси порталида чоп этилди.\nФармон лойиҳаси Ўзбекистон Республикаси Халқ таълими вазирлиги томонидан тайёрланди.\nҲужжатда қайд этилишича, 2019 йилнинг 1 июнига қадар Қурилиш вазирлиги ва Халқ таълими вазирлиги халқаро тажриба ҳамда илғор технологиялар ва муҳандислик ечимлар асосида замонавий таълим муассасаларининг намунавий лойиҳаларини ишлаб чиқадилар ва тасдиқлайдилар.\n2019 йилнинг 1 сентябрига қадар Халқ таълими вазирлиги умум таълим муассасаларини мебель, замонавий дарс ва лаборатория ускуналари, дарсликлар ва ўқув-методик материаллар, компьютер ва мультимедиа техникаси, видеокузатув тизимлари билан таъминлаш нормативларининг янги таҳририни тайёрлаши лозим.\nФармон лойиҳасига қўра, 2020-2024 йилларда 126 та замонавий мактаб қуриш режалаштирилган. Уларнинг қуввати 39,69 мингни ташкил этади. Шу билан бирга, ҳужжатга қўра, 2025 йилга қадар 704 та мақтаб реконструкция қилинади.\n“Замонавий мактаб” намунавий лойиҳалари асосида янги ўрта таълим муассасаларини қуриш Халқ таълимини ривожлантириш жамғармаси маблағлари, ҳамда жалб этилаётган грантлар ва кредитлар ҳисобига амалга оширилади.\n2020 йилдан бошлаб мактабларнинг қурилиши, реконструкцияси ва уларнинг жиҳозланиши Қурилиш вазирлиги ва Халқ таълими вазирлиги томонидан тайёрланган янги намунали лойиҳалар ва нормативлар асосида олиб борилади.\nЎзбекистон Халқ таълими вазирлиги фармон лойиҳасини янада такомиллаштириш учун муҳокамага чорлайди. Ҳужжат лойиҳасининг муҳокамаси 2018 йилнинг 15 декабрга қадар давом этади.


СИРДАРЁ ВИЛОЯТИДА БОШОҚЛИ ДОН ЭКИНЛАРИДАН ЮҚОРИ ҲОСИЛ ЕТИШТИРИШ - Ўзбекистон Республикаси Қишлоқ хўжалиги вазирлиги\nМуаллифлар: қишлоқ хўжалик фанлари докторлари: Б.Сулаймонов, Б.Халиков, Р.Сиддиқов, А.Аманов, қишлоқ хўжалик фанлари номзодлари Қ.Тўрақулов, А.Қурбонбоев, И.Эгамов, А.Мансуров, М.Саттаров, Н.Туфлиев, П.Жумабоев, А.Пиримқулов.\nСирдарё вилояти худудий жойлашуви ва минтақаларига кўра ўзига хос тупроқ ва иқлим шароитига эга. Шу сабабли ҳам ғаллачилик соҳасида экилиши режалаштирилаётган кузги бошоқли дон экинларининг махаллий ва хориждан келтирилган навлар жойларда илмий-амалий тажрибаларда синовдан ўтиши керак. Шу билан бир қаторда янги истиқболли навлар учун қўлланиладиган янги агротехнологик тадбирлар мажмуи шу жойнинг табиий шароитидан келиб чиққан ҳолда ишлаб чиқилиб, ғаллакорларга тавсия этилиши керак.\nСирдарё вилоятининг тупроқ-иқлим шароити\nСирдарё вилоятининг умумий ер майдони 427,6 минг гектарни, шундан суғориладигани ерлари 286,9 минг гектарни, шундан суғориладиган экин ерлари 250,9 минг гектарни ташкил этади.\nСирдарё вилояти ҳудудида, асосан, суғориладиган ўтлоқи, бўз-ўтлоқи, ўтлоқи- бўз тупроқлар кенг тарқалган. Вилоят суғориладиган тупроқлари механик таркиби бўйича қуйидагича: лойли – 1,9 фоиз, оғир қумоқли -11,7 фоиз, ўрта қумоқли -49,6 фоиз, енгил қумоқли -30,0 фоиз, қумлоқли тупроқлар эса -6,2 фоиз ва қумли 0,6 фоиз ни ташкил этади.\nВилоят бўйича суғориладиган қишлоқ хўжалик ерларининг 12,4 фоизи шўрланмаган (ювилган), 41,2 фоизи кучсиз шўрланган, 39,2 фоизи ўртача шўрланган, 5,3 фоизи кучли шўрланган ва 1,9 фоизи жуда кучли шўрланган тупроқлар ҳисобланади.\nБу кўрсаткич Ховос туманида – 64,7%, Мирзаободда – 56,8%, Оқ олтинда – 44%, Боёвутда – 37,4%, Сардобада – 26,7%, Сайхунободда – 10,3%, Гулистонда – 6,3% ва Сирдарёда – 3,9% ни ташкил этади.\nСирдарё вилоятининг кўпчилик қисмини оч тусли бўз ва ўтлоқи бўз тупроқлар ташкил этиб, қолган қисми шўрхок тупроқлардан иборатдир. Вилоятда ер ости сувининг чуқурлиги 1 метрдан бошланиб 3–5 метр чуқурликда жойлашган. Ер ости сувларининг минераллашув даражасига кўра жудa хилма – хилдир. Агарда Сирдарё конусининг пастки қисмида сизот сувларининг минераллашуви хар литрда 3 граммни ташкил этса, Сардоба ва Шўрузак Марказий коллекторлари оралиғидаги пастқамликларда уларнинг минераллашуви хар литрда 4 - 19 грамм атрофида бўлиши кузатилган.\nВилоят бўйича Сирдарё, Гулистон, Сайхунобод, Оқ олтин ва Боёвут туманларидаги тупроқларнинг кўпчилик қисми кучсиз ва ўртача шўрланган. Янгидан ўзлаштирилган Мирзаобод, Сардоба ва Ховос туманларида кучли шўрланган тупроқлар катта майдонни эгаллайди. Бу майдонларда гипс қатлами қалин ва ер устига яқин бўлганлиги сабабли, ер ости сизот сувлари 0,4 - 1 метр чуқурликда жойлашган. Шунинг учун ҳам бу тупроқлар мелиоратив жиҳатдан ўзлаштириш қийин ҳисобланади, бундай тупроқларнинг сув сингдириш қобилияти жуда суст бўлиб, суткасига 0,1 - 0,01 метрни ташкил этади.\nОч тусли буз тупроқлар вилоятнинг асосий майдонларини ташкил этади. Бу тупроқларда ўзлаштириш муддатларига, дехкончилик маданиятига кўра: l кг тупроқда чиринди миқдори 0,5 - 1,0 фоиз, азот 0,05 - 0,09 фоиз, фосфор 0,05 - 0,2 фоиз, калий 2 - 2,5 фоизни ташкил этади.\nБундай тупроқлар мexaник таркибига кўра бир-биридан катта фарқланиб, асосан енгил - ўрта қумоқ хисобланиб, оғир қумоққа ўтувчан бўлиб, йирик заррачали, ўрта қумоқ тупроқни ташкил этади. Бу тупроқларда йирик фракцияли заррачалар 45 – 50%, чанг заррачалар 30 - 40% бўлиб, қолган қисми лой фракцияли заррачалардан иборатдир. Тупроқ сингдириш таркибига кўра, турлича ишқорий – ер асосини ташкил этади. Тупроқ қатламлари чуқурлашиб борган сари унинг сингдириш комплексида натрий миқдори ортиб боради. Тупроқ таркибида: СО2 кўп (устки катламда 6 - 7, пастки катламда 10 - 11 фоизгача) бўлиши тупроқнинг юқори агрегатлигини таъминлайди. Бошқа томондан тупроқ таркибида чиринди миқдорининг кам бўлиши ва органик моддаларнинг жуда актив парчаланиши йирик ( 0,25мм) тупроқ заррачалари ҳосил бўлишига, тўсқинлик қилади. Бу тупроқларда йирик заррачалар атиги 3,5 - 5,5 фоизни ташкил этиб, 30 - 40 фоизи эса 0,2 - 0,02 мм бўлган заррачаларга тўғри келади. Шунинг учун хам оч тусли буз тупроқлар майин структурали ҳисобланади. Оч тусли бўз тупроқлар кулай физик хусусиятларга эгадир, яъни тупроқ қатламининг 45 - 55 фоизини ҳажм оғирлиги бир сантиметрга 1,3 - 1,4 граммни ташкил килиб капиляр ғоваклик эса 32 - 38% атрофида бўлади. Бундай тупроқларда энг кам дала нам сиғими 20- 22% бўлади.\nБошоқли дон экин навлари тавсифи\nСирдарё вилояти суғориладиган ер майдонларида кузги бошоқли дон экинларининг асосан Краснодар- 99, Таня, Гром, Грация, Дурдона, Зимница, Андижон-1, Андижон-2, Чиллаки, Замин-1, Аср, Бобур, Жайхун, Дўстлик, Сила навлари етиштирилади.\nКраснодар- 99 нави\nЎртапишар кузги нав ҳисобланиб, бўйи 90- 95 см. Бошоғи қилтиқсиз, ўртача катталикда, цилиндрсимон, бошоғи зич, узунлиги 8-9 см ва оқ рангда. Дони қизил, тухумсимон, йирик, дон чоки чуқур эмас, 1000 дона дон вазни 40- 41грамм ва донининг натураси 750- 770 гр/л. Яхши туплайди, шўрга ўртача чидамли бўлганлиги учун шўр тупроқларда ҳам яхши ҳосил беради.\nВилоят шароитида энг юқори ҳосилдорлик 60- 65 ц/га. Занг касалликларидан сариқ занг касаллигига чидамли ва қўнғир занг касаллигига берилувчандир. Тиним давридан температура +5,8 + 6,0С градус бўлганда вегетациясини тиклайди.\nЭкиш муддати 15сентябрдан – 25 октябргача энг мақбул ҳисобланади. Экиш меъёри эрта муддатларда 15 сентябрдан – 1 октябргача 4,8 – 5,0 млн/га, ўрта муддатда 1 октябрдан – 15 октябргача 5,0- 5,5 млн/га, кечки муддатда 20 октябрдан – 30 октябргача 5,5- 6,0 млн/га унувчан уруғ ҳисобидан экиш тавсия этилади.\nОзиклантириш кузда униб чиққандан сўнг – 100 кг/га, эрта баҳорда ғалланинг туплаш даврида – 200 кг/га, найчалаш даврида гектарига – 200 кг/га ва бошоклаш- гуллаш даври (10- 25 апрел)да гектарига 100 кг/га ҳисобидан озиқлантирилади. Ушбу навга кузда экиш билан бирга фосфорли ўғитлар берилмаса, ҳосилдорлиги кескин камаяди.\nЭртапишар нав ҳисобланиб, бўйи 95-100 см. Бошоғи қилтиксиз, узунлиги 8- 10 см ва оқ рангда. Дони қизил, йирик, тухумсимон шаклда, 1000 дона дон вазни 42- 44 грамм ва натураси 795 – 810 гр/л. Яхши туплайди, ётиб қолишга чидамли. Бошоғи пишганда эгилиб қолади ва донни тўкилиб кетмайди.\nВилоят шароитидаги энг юқори ҳосилдорлик 77 – 80 ц/га. Дала шароитида занг касалликларидан сарик занг касалликларига чидамли ва қўнғир занг, септориоз касалликлариига ўртача чидамлидир. Совуққа жуда чидамли нав.\nЭкиш муддати 15 сентябрдан – 30 октябргача энг мақбул ҳисобланади. Экиш эртаги ва ўртаги муддатларда 15 сентябрдан – 15 октябргача 5,0 – 5,5 млн/га, кечки муддатда 20 октябрдан – 5 ноябргача 5,5- 6,0 млн/га унувчан уруғ ҳисобидан экиш тавсия этилади.\nОзиқлантириш кузда униб чиққандан сўнг – 100 кг/га, эрта баҳорда ғалланинг туплаш даврида – 200 кг/га, найчалаш даврида гектарига – 200 кг/га ва бошоқлаш-гуллаш даври (1-20апрел)да гектарига 100 кг/га ҳисобидан озиқлантирилади.\nЎртакечпишар ярим пакана кузги нав ҳисобланиб, бўйи 85- 90 см. Бошоғи қилтиқсиз, узунлиги 10 – 12 см ва оқ рангда. Дони қизил, ётиб қолишга ва бошоқдаги дон тўкилишига чидамли нав.\nБу навни 25 сентябрдан – 5 ноябргача экиш мумкин. Экиш меъёри эрта муддатларда сентябр ойида 4,5 млн/га, октябр ойида 5,0 млн/га унувчан уруғ ҳисобидан экиш тавсия этилади.\nОзиклантириш кузда униб чиққандан сўнг – 100 кг/га, эрта баҳорда ғалланинг туплаш даврида – 200 кг/га, найчалаш даврида гектарига – 150 кг/га ҳисобидан озиклантирилади.\nЎртаэртапишар нав ҳисобланиб, бўйи 95- 100 см. Бошоғи қилтиқсиз, узунлиги 8- 10 см ва оқ рангда. Дони қизил, узунчоқ - овал шаклда, 1000 дона дон вазни 37- 45 грамм ва натураси 820 – 830 гр/л. Дон сифати бўйича «Кучли буғдой» типига мансубдир.\nВилоят шароитида энг юқори ҳосилдорлик 68-70 ц/га. Дала шароитида занг касалликларидан сариқ занг касалликларига чидамли таларант нав ҳисобланади. Бундан ташқари чанг қоракуя, ун шудринг касалликларига чидамли, сариқ занг, септориоз ва қаттиқ қоракуя касалликларига ўртача чидамли. Совуққа ва қурғоқчиликка жуда чидамли нав.\nЭкиш муддати 15 сентябрдан – 30 октябргача энг мақбул ҳисобланади. Экиш эртаги ва ўртаги муддатларда 15 сентябрдан – 15 октябргача 5,0 – 5,5 млн/га, кечки муддатда 20 октябрдан – 30 октябргача 5,5- 6,0 млн/га унувчан уруғ ҳисобидан экиш тавсия этилади.\nОзиқлантириш кузда униб чиққандан сўнг – 100 кг/га, эрта баҳорда ғалланинг туплаш даврида – 200 кг/га, найчалаш даврида гектарига – 200 кг/га ва бошоқлаш- гуллаш даври (1- 20апрел)да гектарига 100 кг/га ҳисобидан озиқлантирилади.\nЭртапишар нав ҳисобланиб, бўйи 90 – 95 см. Бошоғи қилтиқли, узунлиги 8- 9 см ва оқ рангда. Дони қизил, йирик 1000 дона дон вазни 39 – 40 грамм. Донининг натураси 780 – 810 гр/л. Яхши туплайди, ётиб қолишга чидамли. Бошоғи пишганда эгилиб қолади.\nЭкиш муддати 15сентябрдан – 25октябргача энг мақбул ҳисобланади. Экиш ўрта муддатларда 15 сентябрдан – 15 октябргача 5,0 – 5,5 млн/га, кечки муддатда 16 октябрдан – 25 октябргача 5,5- 6,0 млн/га унувчан уруғ ҳисобидан экиш тавсия этилади.\nОзиқлантириш кузда униб чиққандан сўнг – 100 кг/га, эрта баҳорда ғалланинг туплаш даврида – 200 кг/га, найчалаш даврида гектарига – 200 кг/га ва бошоқлаш- гуллаш даври (20- 30 апрель)да гектарига 100 кг/га ҳисобидан озиқлантирилади.\nЎртапишар нав ҳисобланиб, бўйи 90- 100 см. Бошоғи қилтиқсиз, узунлиги 10- 12 см ва оқ рангда. Дони қизил, тухумсимон шаклда, 1000 дона дон вазни 39- 40 грамм ва натураси 780 – 800гр/л.\nЭкиш муддати 15сентябрдан – 30 октябргача энг мақбул ҳисобланади. Экиш ўрта муддатларда 25 сентябрдан – 15 октябргача 5,0 – 5,5 млн/га, кечки муддатда 20 октябрдан – 30 октябргача 5,5- 6,0 млн/га унувчан уруғ ҳисобидан экиш тавсия этилади.\nЭкиш муддати 15 сентябрдан – 30 октябргача энг макбул хисобланади. Экиш урта муддатларда 15 сентябрдан – 15 октябргача 5,0 – 5,5 млн/га, кечки муддатда 20 октябрдан – 30 октябргача 5,5- 6,0 млн/га унувчан уруг хисобидан экиш тавсия этилади.\nОзиклантириш кузда униб чиккандан сунг – 100 кг/га, эрта бахорда галланинг туплаш даврида – 200 кг/га, найчалаш даврида гектарига – 200 кг/га ва бошоклаш- гуллаш даври (1- 20апрел)да гектарига 100 кг/га хисобидан озиклантирилади.\nКрошка ва Орувал навларини дурагайлаб, 2 марта якка танлаш йўли билан яратилган. Ўртапишар нав ҳисобланиб, бўйи 95- 105 см. Бошоғи қилтиқсиз, цилиндрсимон, йирик, узунлиги 8- 10 см ва оқ рангда. Дони йирик қизил, шакли чўзиқ, 1000 дона дон вазни 42- 43 грамм. Донининг натураси 790 – 830 гр/л. Бошоғи пишганда эгилиб қолади.\nВилоят шароитида энг юқори ҳосилдорлик 60 - 62ц/га. Занг касалликларидан сариқ занг, қўнғир занг, ун шудринг касалликларига ўртача чидамлидир.\nЭкиш муддати 25сентябрдан – 30 октябргача энг мақбул ҳисобланади. Экиш ўрта муддатларда 25 сентябрдан – 15 октябргача 4,5 – 5,0 млн/га, кечки муддатда 20 октябрдан – 30 октябргача 5,0- 5,5 млн/га унувчан уруг ҳисобидан экиш тавсия этилади.\nТезпишар нав ҳисобланиб, бўйи 100- 105 см. Бошоғи қилтиқли, цилиндсимон, ўртача зичликда, узунлиги 8 – 10 см ва оқ рангда. Дони қизил, йирик, овал шаклда, шишасимон, 1000 дона дон вазни 41- 43 грамм, чоки саёз. Донининг натураси 760 – 780 гр/л. Яхши туплайди.\nВилоятимиз шароитида энг юқори ҳосилдорлик 55- 62ц/га. Занг касалликларидан сариқ занг ва қўнғир занг касаллигига ўртача чидамлидир. Айрим йиллари занг касаллиги билан кучли зарарланади. Тиним давридан ҳарорат +5,8 + 6,0С градус булганда вегетациясини тиклайди.\nБу навни 25сентябрдан – 5 ноябргача экиш мумкин. Экиш меъёри эрта муддатларда сентябр ойида 4,5 млн/га, октябр ойида 5,0 млн/га, ноябр ойида 5,5 млн/га унувчан уруғ ҳисобидан экиш тавсия этилади.\nОзиклантириш кузда униб чиккандан сунг – 100 кг/га, эрта бахорда галланинг туплаш даврида – 200 кг/га, найчалаш даврида гектарига – 150 кг/га ва бошоклаш- гуллаш даври (1- 20апрел)да гектарига 100 кг/га хисобидан озиклантирилади.\nАндижон- 2 нави\nКупава- 29 селекция намунасидан қайта танлаш йўли билан яратилган. Ўрта эртапишар нав ҳисобланиб, бўйи 95- 110 см. Бошоғи қилтиқсиз, цилиндрсимон, бошоғи ўртача зич, узунлиги 8- 10 см ва оқ рангда. Дони қизил, узунчоқ шаклда ва 1000 дона дон вазни 42- 44 грамм. Донининг натураси 780 – 800 гр/л. Бошоғи пишганда эгилиб қолади.\nВилоят шароитида энг юқори ҳосилдорлик 67 - 73ц/га. Занг касалликларидан сариқ, қўнғир занг, ун шудринг ва септориоз касалликларига ўртача чидамлидир. Намгарчилик йиллари занг касаллиги билан кучли касалланади.\nЭкиш муддати 25сентябрдан – 30 октябргача энг мақбул ҳисобланади. Экиш ўрта муддатларда 25 сентябрдан – 15 октябргача 5,0 – 5,5млн/га, кечки муддатда 20 октябрдан – 30 октябргача 5,5- 6,0млн/га унувчан уруғ ҳисобидан экиш тавсия этилади.\nОзиқлантириш кузда униб чиққандан сўнг – 100кг/га, эрта баҳорда ғалланинг туплаш даврида – 200 кг/га, найчалаш даврида гектарига – 200 кг/га ва бошоқлаш- гуллаш даври (1- 20апрел)да гектарига 100 кг/га ҳисобидан озиқлантирилади.\nСуғориладиган ерларда ғалла ва дуккакли ўсимликлар ИТИ Ғаллаорол филиалида (Водина – 9 навидан кўп марта якка танлаш йўли билан) яратилган ва 2007 йилда районлаштирилган, дуварак навдир.\nБу нав ўртапишар нав ҳисобланиб, бўйи 100- 110 см. Бошоғи қилтиқли, узунлиги 12- 14 см ва оқ рангда (эритроспермум тур хилига мансуб юмшоқ буғдой). Дони қизил, 1000 дона дон вазни 41- 43 грамм, донида клейковина миқдори 26- 28%, ялтироқлиги 65- 68%. Донининг натураси 770 - 780гр/л. Вилоятимиз шароитида унумдорлиги паст ва ўртача ҳамда шўрланган тупроқларда ҳам яхши туплаши сабабли бегона ўтли майдонларда бегона ўтнинг кўпайишига йўл қўймайди ва яхши ҳосил беради.\nВилоят шароитида энг юқори ҳосилдорлик 65- 80ц/га. Занг касалликларидан сариқ занг касаллигига чидамли ва қўғир занг касаллигига ўртача ҳамда қурғоқчиликка, иссиққа ва шўрга чидамлидир. Тиним давридан ҳаво ҳарорати +5,8 + 6,0С даража бўлганда вегетациясини тез тиклайди.\nБу навни 25сентябрдан – 5 ноябргача экиш мумкин. Экиш меъёри эрта муддатларда сентябр ойида 4,5 млн/га, октябр ойида 5,0 млн/га, ноябр ойида 5,5млн/га унувчан уруғ ҳисобидан экиш тавсия этилади.\nЎрта эртапишар нав ҳисобланиб, бўйи 110-115см. Бошоғи қилтиқли, узунлиги 12-14 см ва оқ рангда. Дони оқ, 1000 дона дон вазни 44- 46 грамм, донида клейковина миқдори 26-28%, ялтироқлиги 68-72%. Донининг натураси 780 гр/л. Яхши туплайдиган дуварак навдир.\nВилоят шароитида энг юқори ҳосилдорлик 65 – 82 ц/га. Занг касалликларидан сариқ занг касаллигига чидамли ва қўнғир занг касаллигига ўртача чидамлидир. Тиним давридан ҳарорат +5,8-6,0С даража бўлганда вегетациясини тез тиклайди.\nБу навни 1 октябрдан – 5 ноябргача экиш мумкин. Экиш меъёри эрта муддатларда 15 октябргача 4,5 млн/га, 16 – 30 октябрда 5,0 млн/га, ноябр ойида 5,5 млн/га унувчан уруғ ҳисобидан экиш тавсия этилади.\nОзиклантириш кузда униб чиққандан сўнг – 100кг/га, эрта баҳорда ғалланинг туплаш даврида – 200 кг/га, найчалаш даврида гектарига – 150кг/га ва бошоқлаш- гуллаш даври (1- 20апрел)да гектарига 100кг/га ҳисобидан озиқлантирилади.\nЎртаэртапишар нав ҳисобланиб, бўйи 95- 105 см. Бошоғи қилтиқли, узунлиги 8- 11см ва оқ рангда. Дони оқ, овал шаклда, йирик, 1000 дона дон вазни 40 - 42грамм ва натураси 790 – 820 гр/л.\nВилоят шароитида энг юқори ҳосилдорлик 78 – 83 ц/га. Дала шароитида сариқ занг, қўнғир занг, септориоз ва қаттиқ қоракуя касалликларига чидамли. Совуққа, шўрга ва қурғоқчиликка жуда чидамли навдир.\nЭкиш муддати 25 сентябрдан – 30 октябргача энг мақбул хисобланади. Экиш ўрта муддатларда 25 сентябрдан – 15 октябргача 5,0 – 5,5 млн/га, кечки муддатда 20 октябрдан – 30 октябргача 5,5- 6,0 млн/га унувчан уруғ ҳисобидан экиш тавсия этилади.\nОзиқлантириш кузда униб чиққандан сўнг – 100 кг/га, эрта баҳорда ғалланинг туплаш даврида – 200 кг/га, найчалаш даврида гектарига – 200 кг/га ва бошоқлаш- гуллаш даври (1-20апрел)да гектарига 100 кг/га ҳисобидан озиқлантирилади.\nКузги бошоқли дон экинларидан барқарор ва сифатли дон етиштиришда ҳар бир туман, худуд ва фермер хўжаликларининг муайян об – ҳаво, тупроқ – иқлим шароитлари, уларнинг сув ресурслари билан таъминланганлик даражасини, навларнинг биологик хусусиятларини ҳисобга олган ҳолда тўғри жойлаштириш муҳим аҳамиятга эга.\nҒўза – ғалла навбатлаб экишнинг қисқа ротацияси яъни кўпи билан икки йил ғўза ва бир йил ғалла экиш бир майдонга устма – уст ғалла экилганига қараганда 8 – 10 центнер кўп ҳосил олишни таъминлаши олиб борилган илмий тажрибаларда исботланган.\nВилоятда умумий ер майдонининг 87 фоизи турли даражада шўрланган бўлиб, шундан 44% ўрта ва кучли шўрланган. Шунинг учун Ховос, Мирзаобод ва Оқ олтин туманларига шўрга чидамли бўлган кузги буғдойнинг Дўстлик, Дурдона, Бобур ва Краснодар- 99 навларини кўпроқ жойлаштириш мақсадга мувофиқдир.\nҚолган туманларга Таня, Гром, Грация, Зимница, Андижон-1, Андижон-2, Чиллаки, Замин-1, Аср, Жайхун, Сила навларини жойлаштириш мақсадга мувофиқ ҳисобланади.\nТупроқнинг механик таркиби ва шўрланиш даражасига қараб суғориш меъёри гектарига 1000 – 1500 кубометрни ташкил этиши лозим. Бунинг учун чеклар олинади. Ернинг текис – нотекислигига қараб чекларнинг ўлчами 0,05 – 0,25 га. бўлиши лозим. Вилоят шароитида шўри ювиладиган майдонларда кузги шўр ювиш ишларига 15 августдан киришилади. Тупроқ шўрланиши ғалла ҳосилдорлигига салбий таъсир этади, яъни кам шўрланган ерларда шўрланмаган ерга нисбатан 15%, ўртача шўрланганда 40%, кучли шўрланган майдонларда эса 60% ҳосил камайиши тажрибаларда исботланган. Бунинг учун шўр ювиладиган майдонлар контурлар бўйича аниқланиб чиқилади. Бундан ташқари кучли бегона ўт босадиган майдонларда шудгордан олдин худудлардаги фермер хўжаликларининг тупроқ хусусиятларига ва сизот сувларининг жойлашишига қараб қуйидагича; ер ости сувлари яқин жойлашган тупроқларда суғориш меъёри 800 – 1000 кубометр, оғир тупроқли майдонларда эса 1000 – 1200 кубометрни ташкил этиши зарур.\nОлиб борилган тажрибалардан келиб чиқиб, Мирзачўл шароитида очиқ майдонга ғалла экиладиган барча турдаги тупроқларни, дон экишдан олдин шўрини ювиб ёки нам туплаш учун суғориб экиш талаб этилади.\nКузги ғалла экинлари уруғининг белгиланган чуқурликка экилиши, уруғнинг белгиланган меъёрда сарфланиши, экиш агрегатларининг юқори унум билан ишлаши учун ернинг текис бўлиши, унинг юза қатлами (0-10 см) донадор, майин тупроқли бўлиши, ундаги кесаклар катталигининг диаметри 2-3 см дан ошмаслиги керак. Шунингдек, ниҳолларни текис ундириб олиш, кузги ва баҳорги суғоришларни сифатли олиб бориш учун ҳам ерларни яхшилаб текислаш зарур. Бундан ташқари, ғалла майдонини сифатли текисланмаслиги оқибатида суғориш давомида сувнинг тўпланиб қолиши (кўллаши) эвазига кўчатларнинг нобуд бўлиши ёки сийракланишига, шунингдек, ернинг мелиоратив ҳолатининг ёмонлашишига олиб келади.\nОчиқ майдонларда кузги ғалла экиладиган контурларни аниқлаб, шудгорлашдан олдин нам суви бериб, шудгорлаш. Ғалла экиладиган майдонга соф ҳолда гектарига 80-90 кг фосфорли, 50-70 кг калийли ўғитлар берилиб, чимқирқарли ПЛН-4-35, ПЛН-5-35 ҳамда икки ярусли ПО-4-45 каби плугларда 30-35 см чуқурликда шудгордаш. Шудгорланган ерларни тўғридан-тўғри П-2,8, П-4 каби каби узун базали ва лазерли текислагичлар билан экишга тайёрлаш.\nТакрорий экинлар ўрнига ғалла экишда оралиқ экинларни тез фурсатда йиғиштириб олиш, экинлардан бўшаган майдонлар қотган бўлса суғоришни ташкил этиш, суғориш ўтказилган контурларда тупроқ тўлиқ етилгандан сўнг гектарига соф ҳолда 80-90 кг фосфорли, 50-70 кг калийли ўғитлар солиниб, 30-35 см чуқурликда шудгорлаш. Шудгорланган ерлар текислагичлар билан текислангандан сўнг мола бороналашни амалга ошириш лозим.\nҒўза қатор орасига ғалла экишдан олдин мавжуд ғўза майдонларидаги ғўзаларнинг ҳолати ва 1-теримдан сўнг ғалла экиладиган майдонлар ҳажмидан келиб чиқиб, экиш мавсумини қисқа кунларда ва сифатли ўтказиш мақсадида экиш графиги асосида контурларни белгилаш. Белгиланган контурларда пахтани 1-3 кун муддатда териб олиб, соф ҳолда гектарига 80-90 кг соф ҳолда фосфорли, 50-70 кг калийли ўғитлар бериш. Ўғитлар берилгандан сўнг ғўза қатор ораларини икки марта культивация қилиш ҳисобига мавжуд ғўза эгатларини текислаш, имкон борича ғўза қатор орасида экиш майдонини кенгайтириш ишларини ташкил этиш. Бунда ҳар бир контурдаги дала атрофлари шудгорланиб, бегона ўт илдизларидан тозалаш, техника ёрдамида дала яхлитлигини таъминлаш, ерга ер қўшишга эътибор бериш лозим. Ғўза қатор орасида ер тайёрлаш ишлари якунланганидан сўнг белгиланган меъёрда узоғи билан 2-3 кунда уруғни сифатли экиш ҳамда пахтани иккинчи теримига қадар енгил суғориш ишларини амалга ошириш. Экилган ғаллани контур бўйича 100 фоиз тўлиқ ундириб олишга ҳамда ғалла майсаларини қишловга туплаган ҳолда олиб кирилишига эришиш лозим.\nБошоқли дон экинларидан юқори ҳосил олишнинг асосий омилларидан бири, оптимал муддатларда ва меъёрида экишни амалга оширишдан иборат.\nВилоят шароитида ғалла экишнинг мақбул муддати сентябр – октябр ойи ҳисобланади. Эрта муддатларда 10 сентябрдан – 30 сентябргача экиш учун асосан кеч ва ўртакечпишар Гром, Дурдона, Андижон- 1, Зимница, Сила ва Краснодар- 99 навларини – 4,8 – 5,0 млн/га ҳисобида, ўрта муддат 1 октябрдан – 15 октябргача Таня, Нота, Грация, АСР, Дўстлик ва Звезда навларини 5,0 – 5,5 млн/га унувчан уруғ ҳисобида, кечки муддатда Бобур, Жайхун, Дўстлик, Яксарт, ва Андижон- 4 навларини 15 октябрдан – 30 октябргача 5,5– 6,0 млн/га ҳисобида экиш мақсадга мувофиқ ҳисобланади.\nОчиқ майдонда олдин суғориб текисланиб тайёрланган майдонларга 4 – 5 см чуқурликда СЗ – 3,6 русумли ғалла экиш сеялкасида экилиб, сўнгра ( 60см.лик нарезкада) саёз 60 – 70см оралиқда жўяк олинади.\nЧўл минтақасида экиш муддати:\n10 сентябрдан –\n1 октябрдан – 10 октябргача\n15 сентябрдан – 1 октябргача\n15 октябрдан – 1 ноябргача\nКучли шўрланган ерларда шўр ювилади. Сўнгра поллар текисланиб енгил чизеллангандан сўнг жўяк олиниб СЗТ–3,6 маркали ғалла сеялкасида шўрга чидамли бўлган Краснодар- 99, Дўстлик, Дурдона ва Яксарт навларини 5,5 – 6,0 млн/га унувчан уруғ ҳисобидаги уруғ 4 – 5 см чуқурликда экилади ва бир йўла суғориш учун 60 – 70 см оралиқдаги жўяк ҳамда ҳар 50 – 60 метр оралиқда ўқ ариқлар олиб қўйилади.\nКучли бегона ўт босадиган майдонларда, бегона ўтни йўқотиш учун шудгордан олдин суғориб, сўнгра шудгор қилиниб, кўп туплайдиган Дўстлик, Дурдона ва Жайхун навларини октябрь ойида 5,5-6.0 млн/га ҳисобида энига 2-2,5 млн/га ва бўйига 3-3,5 млн/га ҳисобидан экиш мумкин. Очиқ майдонга 2 йилдан ортиқ ғалла экиш қатъиян тақиқланади.\n4,5 – 5,0 млн.дона унувчан уруғ ҳисобида (ёки 180-200 кг/га)\n5,0 – 5,5 млн.дона унувчан уруғ ҳисобида (ёки 200-220 кг/га)\n5,5 – 6,0 млн.дона унувчан уруғ ҳисобида (ёки 220-240 кг/га)\nГўнгнинг сифати-чорва ҳайвонининг тури ва боқилишига боғлиқ. Турли чорва хайвонлари гўнгининг кимёвий таркиби тўғрисидаги маълумотлар 4-жадвалда кетирилган.\nАзотли озиқлантириш. Буғдойдан мўл ҳосил етиштиришда азотли ўғитлар муҳим рол ўйнайди. Чунки, азот ўсимликдаги оқсил моддасининг асосий компоненти бўлиб, деярли барча бирикмаларнинг таркибига киради.\nАзотли ўғитларнинг самарадорлигини оширишнинг муҳим омилларидан бири ўғитлар таркибидаги азотнинг миқдорини тўғри ҳисобга олишдир. Масалан, аммиакли селитра таркибида 34 % нитрат ва аммиак шаклидаги соф азот мавжуд. Мочевина таркибида эса 46 % аммиак шаклидаги соф азот бор.\nКузги ғалла экинларида йиллик азотли ўғитлар меъёри соф холда гектарига 180-200 кг миқдорда белгиланганда, азотли ўғитларнинг 75-80 кг/га туплаш даврида, 75-80 кг/га найчалаш даврининг бошланишида, 30-40 кг/га ни бошоқлаш даврларида озиқлантириш мақсадга мувофиқ. Бунда дастлабки озиқлантириш ишларини вилоятнинг Сирдарё, Боёвут, Мирзаобод, Оқолтин, Сардоба туманларининг тупроқларидан бошлаш мақсадга мувофиқ. Бунда кузда экиш олдидан ёки экиш билан бирга берилган фосфорли ўғитлар таркибидаги азот (25 кг) миқдори ҳисобга олиниши.\nБаргдан озиқлантириш учун азотли ўғитлардан бири бўлган мочевинадан фойдаланиш мақсадга мувофиқ. Мочевинадаги амид шаклидаги азот баргдан озиқлантирилганда аммиакли селитрага нисбатан кам энергия сарфлаган ҳолда метоболизмга киришади, бунда аспарагин ва глутамин сингари дастлаб аммиакка айланмасдан бевосита азот алмашиниш жараёнига киришади. Мочевина сувда яхши эрийди. Шунингдек бу ўғитнинг молекулалари ўсимлик барглари томонидан яхши ўзлаштирилади.\nСуғориш ғаллачиликда муҳим агротехник тадбирлардан бири бўлиб, кузги буғдой дон ҳосилини 50-60 % га, қурғоқчилик йиллари эса қарийб 2-3 баробар ортишини таъминлайди. Биринчи суғориш тури экишдан олдин намиқтириб суғориш бўлиб, ўсимликнинг илдизлари яхши ривожланиб, майсаларнинг ўз вақтида қийғос униб чиқишига имкон беради, ўсимликларнинг тупланишини кучайтиради. Вегетацион суғориш муддатлари тупроқ иқлим шароитларига ва йилнинг қандай келишига боғлиқ. Бунда сизот сувларининг жойлашуви, ёғин миқдори ва ўсимликнинг сувга бўлган эҳтиёжи ҳисобга олинади. Кузги буғдойнинг сувга бўлган эҳтиёжи ўсимликнинг транспирация коэффициентига кўра аниқланади. Кузги буғдойнинг транспирация коэффициенти 400-450 бирликка га тенг, яъни биологик ҳосил шаклланиши учун 400-450 бирлик сув сарфланади. Масалан, 70 центнер дон ҳосили етиштирилганда 90 центнер сомон ҳосили шаклланади, бунда жами биологик ҳосилдорлик 160 центнерга тенг. Кузги буғдой 160 центнер биологик ҳосил учун 6400-7200 м3 сув талаб этилади. Ўсимлик умумий сув сарфининг маълум қисмини ёғин сувлари ҳисобига қондиради. Ёғин миқдори 300 мм бўлганда ўсимлик жами сув сарфининг 3000 м3 ёғин суви ҳисобига, 3400-4200 м3 эса суғориш суви ҳисобига қондирилади.\nВегетация давомида ўсимликнинг намликка бўлган эҳтиёжи ўзгариб боради. Бошоқли экинларда намликка бўлган эҳтиёж бошоқлаш ва дон тўлишиш даврида энг юқори бўлади.\nБуғдойнинг ривожланиш фазалари бўйича намликка бўлган талаби қуйидагича: униб чиқиш-тупланиш даврида 3 %, тупланиш-найчалаш даврида\n22 %, найчалаш-гуллаш даврининг бошланишида 40 %, дон шаклланиш даврида 33 % ва пишиш даврида 2 % бўлади.\nКузги ғаллани суғориш ер ости суви яқин ва гипс қатлами бор бўлган Сирдарё туманидаги - И. Каримов, Ўзбекистон, Сайхунобод туманидаги - Шўрузак, Қ.Султонов, Ўзбекистон, Гулистон туманидаги - Дўстлик, Юксалиш У. Носир Баёвут туманидаги - Ш. Рашидов ва Ғалаба худудларида ғаллани баҳорда суғоришни 15 мартдан бошлаш зарур. Агарда юқорида номлари кўрсатилган худудларда суғориш муддати ва меъёрини оширилса, тупроқ юзасидаги сув узоқ вақт кўллаб туриши натижасида ғалла майсалари қуриб қолади ёки ғовлаб кетиб, бўйи баланд ва бошоғи пуч бўлиб қолиши кўп марта кузатилган. Қиш ойи қуруқ ёки жуда сернам келса суғориш муддати ҳамда суғориш сони ўзгариши мумкин.\nВилоят шароитида кузги ғаллани ўртача суғориш меъёри ҳар гектарига (ер ости сувининг сатҳига қараб) 600 – 800 кубометрни ташкил этади. Барча туманларда галла найчалаш, бошоклаш ва дон тулиш жараёнида шарбат билан сугориш хосилдорликка ижобий таъсир кўрсатади.\nҒалла бошоқлаш даврида тупроқдаги намлик 60- 70 фоиздан кам бўлмаслиги керак. Агарда бошоқлаш даврида ғалла тагида нам бўлмаса дон пуч бўлиб қолади. Шунинг учун барча туманларда ғалланинг найчалаш, бошоқлаш ва дон тўлиш жараёнида шарбат билан суғоришни ташкил этиш бошоқли дон экинларидан юқори ҳосил олишнинг ягона йўлидир.\n· Сувни кам сарфлаб, ундан тунумли фойдаланиш учун жуяклар қисқа кенгликда, чуқурлиги 14-16 см, оралиғи 60 см қилиб олиниши мақсадга мувофиқ;\n70-90 см бўлганда эса 80-90 метрдан ўтказилиши лозим;\n· Бундан ташқари, узоқ муддат суғорилмаган ерларда уруғлик донни қурт- қумурсқаларга ем бўлиши;\n· Сувдан самарали фойдаланиш (ариқ тозалаш, янги ариқ қазиш, лотокларни таъмирлаш, қўшимча насос ва трансформаторлар ўрнатиш) мақсадида ғалла жойлаштириладиган контурлардаги сув йўлларини картага тушириб, ғалла экиладиган майдонларининг охирги контуригача сувни етказиш бўйича чора-тадбирлар режасини ва суғориш графигини ишлаб чиқиш;\n· Ғалла навларининг биологик хусусиятларидан ва тупроқ-иқлим шароитидан келиб чиқиб, ғалланинг вегетация даврида 3-4 марта суғориш талаб этилади.\nБир йиллик икки паллали бегона ўтларга қарши "Гранстар", "Далстар", "Биостар", "Энтостар", "Моерстар", "Тайфун" каби гербицидлар билан кимёвий кураш олиб борилади. Бу гербицидларнинг номлари турлича бўлсада, таъсир этувчи моддаси ва қўллаш меъёрлари бир хилдир. Яъни, улар гектарига 10-20 грамм миқдорида қўлланилади. Шунингдек, бу жараёнда экин майдонларидаги бегона ўтларнинг тури, баландлиги ва қалинлиги ҳисобга олинган ҳолда, гербицидни сарфлаш меъёри мутахассис томонидан белгиланади. Гербицидлар трактор пуркагичлари (ОВХ-28) ёрдамида сепилганда гектарига сув сарфи 200 литрни, моторли қўл пуркагичлар ёрдамида қўлланилганда 100 литрни ташкил этиши лозим. Шундан сўнг 4-5 кун ўтиб, бегона ўсимликлар сарғая бошлайди, 10-14 кундан кейин эса бутунлай қуриб, нобуд бўлади.\nЎзбекистонда бошоқли дон экинларида бир қатор касалликлар учрайди. Уларнинг асосийларига қоракуялар, ун-шудринг, занг ва доғланиш касалликларини киритиш мумкин. Шулардан бугунги кунда ғалла экинлари учун сариқ занг касаллиги ўта хавфли ҳисобланади. Сариқ занг ҳатто дон тўлиш фазасида учраганда ҳам 30-35 фоизгача ҳосил нобуд бўлади. Касаллик экинларда эрта бошланган бўлса, мисол учун бошоқ чиқариш арафасида сариқ занг ривожланиши даражаси ўртача 50-60 фоизга етса ҳосилнинг 34-40 фоизи йўқотилади. Занг касалликларига чидамли бўлган кузги буғдой навларини экиш мақсадга мувофиқдир.\nБуғдойнинг занг касаллигига чидамлилигини ошириш учун ўсимликни фосфорли ва калийли ўғитлар эритмаси билан барги орқали озиқлантирилади. Бунда гектарига 8-10 кг хлорли калий ва 7-10 кг суперфосфат ёки аммофосни 200-300 литр сувда эритиб буғдойнинг туплаш даврида махсус ОВХ-14 ёки ОВХ-28 агрегати билан пуркалади.\nЗангга карши кимёвий курашиш ишлари занг билан 5 % зарарланганда бошланади. Захкаш ва олдиндан занг билан касаланишга мойил худудларда эса зангга қарши профилактик кимёвий кураш ўтказилади. Кимёвий курашда занг касаллигига қарши фунгицидлардан Фоликур БТ 0,3-0,5 л/га Коласал 0,3-0,5 л/га, Фолкон 0,3-0,5 л/га, Импакт 0,3-0,5 л/га, Алто-супер 33 фоизли э.к 0,3 л/га қўллаш яхши натижа беради.\nҚишловдан чиққан хасва имогалари, баҳорда уйғониши билан энг яқин масофадаги буғдой даласига етиб келиб, дала четидан бошлаб, дала ичига 25–30 м масофагача кириб боради. Айни шу даврда имогаларга қарши кимёвий кураш ишлари бошланади.\nХасва билан зарарланган майдонлардан олинган уруғлик доннинг униб чиқиши 50 фоизгача камаяди. Битта урғочи хасва 100-180 ва ҳатто 300 донагача тухум қўяди, 14–15 кундан сўнг личинкалари пайдо бўлади. Лекин, личинкалар 2 ёшдан 3 ёшга ўтгандан сўнггина кимёвий курашни бошлаш керак. Бунда кимёвий курашнинг самараси юқори бўлади. Агар далада 1 м2 хасвадан иккита қўнғиз шилимшиқ қуртнинг личинкаси бештагача учраса, кимёвий курашни албатта ўтказиш лозим. Бунда хасванинг имога холида ёки 2-3 ёш личинкаси даврида кимёвий ишлов беришлар кимёвий дориларни суспензияга аралаштириб бериш мумкин.\nУчинчидан техник сабаблар: Ўрим комбайнларининг ишчи қисмлари талаб даражасида соз ҳолга келтирилмаганлиги, техника ишга ёмон тайёрланганлиги.\nДон нобудгарчилигини аниқлашда 0,25 м2 ли рамкадан фойдаланилади, жумладан рамка ўрилган даланинг 5 та хар хил жойига қўйилади. Сўнгра олдиндан ҳисоб китоб асосида тузилган жадвал ёки номограмма бўйича тўкилган доннинг умумий сони ҳисобланади. Комбайнчилар учун комбайннинг иш сифатини қуйидаги яна бир жуда оддий усулда баҳолаш қулайдир. Буғдой массаси ўрилгандан кейин даланинг ихтиёрий 1м2 ли қисми кўриб чиқилади. Бу майдонда 20 тадан ортиқ дон топилиши ва 3 тадан ортиқ ўрилган бошоқлар учраши, дон нобудгарчилигига йўл қўйилганлигидан далолат беради.


Майамида бўлиб ўтаётган «Арт Базель» замонавий санъат фестивали вақтида испаниялик рассом ва ҳайкалтарош Пабло Пикассо ижодига тааллуқли кумуш тақсимча ўғирлаб кетилди. Бу ўғирланган санъат асарининг нархи 85 минг долларга баҳоланмоқда, Бу ҳақида «lenta.ru»га асосланиб «kun.uz» хабар бермоқда.\nПолиция маълумотларига кўра, ушбу жиноят 5 декабрь куни кечаси содир бўлган. Кўргазма заллари бутун кун давомида қўриқланади, бироқ кузатиш камералари ҳамма жойларга ҳам қўйилмаган. Ўғирлик содир этилган пайт камераларга қайд қилинмаган.\nКўргазмада бундан ҳам қимматроқ асарлар бўлганига қарамасдан, жиноятчилар фақатгина шу санъат асарини олишган.\n«Visage aux mains» («Қўллардаги юз») деб номланувчи бу тақсимча 1956 йилда Пикассо томонидан яратилган 20 та кумуш идишдан бири ҳисобланади.\n10:43 Гитлернинг тиз чўккан ҳолидаги мумдан ясалган ҳайкали 17,2 млн долларга сотилди\n22:42 Россиялик қўшиқчи Дима Биланнинг уйи тунаб кетилди


Бу кўзларни қаердан олгансиз? - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 29 Август 2019\tКӯришлар: 539\nмуҳаррир эди. Кеч соат ўнлар чамаси. Тўртинчи саҳифага 80 йўл материал керак бўлиб қолди, (загонда) эса ҳеч нарса йўқ. Борини ҳам тўртинчи саҳифага қўйиб бўлмайди. Абдужаббор аканинг қўлига Солижон Авғоновнинг Ёвон районидан олган мактаб кутубхоначисининг сурати тушиб қолди. Лекин мактаб кутубхоначисининг исми-фамилияси, мактаб номи, номери ёзилмаганди.\n- Тоҳиржон, шу суратни бериб юбораман, - деб суратнинг ёзувига «Бу кўзларни қаердан олгансиз?» - деган ёзувни ёзди.\nОрадан уч-тўрт кун ўтди чамаси. Бош муҳаррир Абдусаттор ака ўша сурат чиққан сонда навбатчилик қилган барча ходимларни хонасига чақирди.\nХонада бир йигит ўтирарди. Бизга нотаниш. Нима гап эканлигидан хабаримиз йўқ.\n- Абдужаббор ака, тўртинчи саҳифадаги (газетанинг ўша номери қўлида эди) сурат ёзувини ким ёзди, - деб сўради бош муҳаррир.\n- Нима эди, мен ёздим ўртоқ муҳаррир, - деб жавоб берди Абдужаббор ака менга қараб.\n- Бу киши ўша суратдаги аёлнинг турмуш ўртоғи экан. Бизнинг ишимиздан норози бўлиб, Марказий комитетга ариза билан мурожаат қиламан, демоқда. Бу ёғи нима бўлади?\n- Домла, тўғри, айб бизда. Лекин бу ёзувни аёлга нисбатан айтганим йўқ, - деб Абдужаббор аканинг гаплари нимагадир қовушмай, довдираб ноқулай вазиятга туша бошлади. – Хуллас, ўртоқ муҳаррир, мен бу сўзларни суратчимиз Солижон Авғоновга нисбатан айтгандим, - деди.\nХонада йиғилганлар бирданига кулиб юбордилар. Ҳалиги йигит ҳам кулгусини яшира олмай, хандон отди.\n- Домла, майли, мен ариза бермайман. Аканинг ҳозиржавоблиги менга ёқди. Ижодларингга омад тилайман, - деб ўрнидан турди.\nМуаммонинг бу ҳолатда тез ҳал бўлишини кутмаган навбатчилар бригадаси ҳам ўринларидан туриб, меҳмонга йўл беришди.\nАбдусаттор ака табиатан шўх, очиқкўнгил, меҳрибон инсон бўлиб, бировни хафа қилишдан доимо узоқда эди. Муҳарриримиз асли Ўзбекистон Республикаси Наманган вилоятининг Чуст ноҳиясидан бўлиб, ота-боболари Қўрғонтепа вилоятига кўчиб келиб, узоқ йиллар Колхозобод районида яшаганлар.\n- Тоҳиржон, мана бугун эрталаб ишга келар вақтимда, беш киши Колхозободдан меҳмонга келишди. Кечаси Душанбе-Қўрғонтепа поездида олти кишини кузатиб қўйган эдим, - деб хандон отиб кулиб юборди. – Ҳа, майли, кексалар бежизга айтишмаган-ку, меҳмон келса эшикдан, ризқи келар тешикдан, деб.\n- Абдусаттор ака, Колхозободнинг қовун-тарвузларини, мева-чевасини жуда ҳам маззали, дейишади. Жиянларим роса мазза қилишаётгандир, - дедим.\n- Тоҳиржон, укагинам, меҳмонларимнинг қўлида «иккита» пакет бўлганлиги учун улар қийналиб қолишмасин деб, эшикни доимо ўзим очаман.\nЎзимиз ҳам бир неча бор Абдусаттор аканинг уйига икки қўлимиз «бўш» меҳмондорчиликка борганимиз ёдимга тушиб, лабимда кулги пайдо бўлди. Сергак муҳарриримиз: - Ҳа, укагинам, нимадир ёдингизга тушдими дейман? – деди.\n- Ҳа, йўқ…ўзим, - деб кулгимни яширдим.\nЖурналист аҳли сал тажангроқ, аммо кўнгли дарё бўларкан.\nЎнинчи синфни тугатиб, юрист бўлиш орзусида Тожикистон Давлат университетининг юридик факултетига ҳужжатларимни топширдим. Керакли баллни йиға олмаганим учун, мандатдан қайтдим.\nДадам (жойлари жаннатда бўлсин) «Совет Тожикистони» редакциясида ишларди. Мени корректорлик вазифасига ишга жойлаштириб қўйди. Ўша пайтларда Тожикистон Марказий комитетининг нашри бўлган «Совет Тожикистони» редакциясига ишга жойлашиш жуда ҳам қийин эди. Ҳатто олий маълумотлилар ишга жойлаша олмаганликларини ўзим ҳам билардим. Маошим 140 сўм. Мендан «подоход» солиғи ушланмайди. Ўша даврлар учун ёмон маош эмас.\nРедакцияда забардаст шоиру ёзувчилар, таниқли журналистлар даврасига тушиб қолдим. Уларнинг суҳбатларини тинглаб, тўймайсиз. Маҳмуд Тўлқин, Ўлмас Жамол, Жамолиддин Тошматов, Юсуфжон Аҳмаджонов, Шоди Саттор, Зокиржон Собиржонов, Воситжон Муҳаммедов каби улуғ сўз усталарининг мактабидан сабоқ олишга, улар билан узоқ йиллар ёнма-ён туриб ишлашга муяссар бўлганлигим бу менинг бахтимдир.\nМухтор ака асли водийлик. Москва олий журналистика мактабини тугатган. Қалами ўткир. Камгап. Ичимдагини топ, деганлардан. Кўпам улфатчиликларга қўшилмайди. Ўзининг тор доирасидаги одамлар билан чой ичади. Укаси ўша даврларда бир вилоятнинг биринчи котиби. Синглиси шаҳардаги ЦУМнинг директори. Қўли узатган жойига етади.\nЖамолиддин Тошматов тарих фанлари номзоди, ёзувчи (бир неча китоблари нашрдан чиққан). Ленинобод вилоятининг Конибодом районидан. Бош муҳаррир Ҳожи Содиқ билан бир ноҳиядан. Жамолиддин ака яхши ёзувчи ҳамда истеъдодли журналист. «Норак» ГЭСи қурилиши тарихи (ишчиларнинг жамиятдаги роли ва аҳамияти) тўғрисида номзодлик диссертациясини ёқлаган. Жамоада ўзига яраша обрў-эътиборга эга.\nМухтор ака билан Жамолиддин ака бир бўлимда, бир хонада ишлаганлар. Лекин негадир бир-бирлари билан ҳеч «юлдузлари» тўғри келмаган. Иш, ижод юзасидан кўп тортишиб қолиб, бир неча ой гаплашмай юрган вақтлари ҳам бўлган.\nБир қозонда икки қўчқорнинг калласи қайнамаганидек, охирги вақтларда икки ижодкорнинг муросалари ҳеч тўғри келмай қолганлигини кўрган Ҳожи Содиқ Мухтор акани пропаганда ва агитация бўлимига мудир қилиб ўтказиб юборди.\nОрадан анча вақт ўтгач, Ҳожи Содиқ Мухтор ака билан Жамолиддин акани ҳузурига чақириб: - Сизлар нуфузли идорада ишлайсизлар. Эшитган қулоққа ҳам яхшимас. Келинглар, сизларни бир ош устида яраштириб қўяйлик, - деди.\n- Устоз, нима десангиз, шу бўлади, - деб жавоб берди Жамолиддин ака.\n- Сиз нима дейсиз, Мухторжон? - деб у томон юзланди устоз.\n- Ош бўлса, ош-да, домла. Лекин ишончим комилки, Жамолиддин ўша куни ҳам «қовун» туширмаса, мен ҳам розиман, - деди у.\nОш айтилган кун ҳам етиб келди. Комсомол кўлининг энг сўлим жойига сўриларга дид билан жой қилинган, суҳбат авжига чиққан. Тожикистон Халқ артисти Жўрабек Набиев куйламоқда. Ҳамманинг кайфияти аъло даражада. Кимдир шеър, яна кимдир латифа айтмоқда. Ора-сирада тостлар ҳам айтилмоқда. Хуллас, яраштирув оши кўнгилдагидек ўтмоқда эди. Шу пайт Жамолиддин ака ҳам: - Ўртоқлар мен ҳам бир латифа айтай, - деб рус адибининг «Мухтар» номли романидан парча келтириб, тўсатдан Мухторжон акага қараб: - Ко мне, Мухтар, - деб юборса бўладими.\nҲамманинг оши оғзида қолди. Энди дарз кетган дўстликнинг ришталари уланаётган бир пайтда бу сўзни эшитган Мухторжон ака Ҳожи Содиққа юзланиб: - Мен сизга нима дегандим, бу Жамолиддин деганлари, албатта, «қовун» тушириши аниқ эди, - деб аччиқланиб дастурхондан туриб кетди.\nБу, албатта, ярим ҳазил, ярим чин. Лекин бу икки буюк инсонлар узоқ йиллар бир идорада аҳил ва иноқ ишлаб, нафақага чиққанликларининг гувоҳи бўлганмиз.\n«Халқ овози»нинг собиқ ходими.\nҚалб сукут сақлабми турар индамай, доо-о-д, десам кўкларга етади бўзим...\nСалим Халил - Ҳисор водийсида вояга етган шоир. Унинг шеърларидаги қуйма сатрлардан шеъриятга хос лиризм уфуриб туради. Ҳозирча битта - «Қалб манзаралари» шеърий тўплами чиққан шоирнинг битикларида Она-юрт мадҳи, ота-она олдидаги бурч, миллий қадриятларга бўлган эҳтиром, муҳаббат ва садоқат мавзулари ўзгача бир пафос ва нозик бир дунёқараш билан қаламга олинади. Қуйида шоирнинг янги шеърларини ҳукмингизга ҳавола этамиз.\nБугун: 24-01-2021 11:53:30


Фуқаро ҳаво кемасига учишга яроқлилик сертификатини бериш\nФуқаро ҳаво кемасига учишга яроқлилик сертификатини бериш тартиби Ўзбекистон Республикаси Вазирлар Маҳкамасининг 2016 йил 1 мартдаги 58-сонли қарори билан тасдиқланган “Фуқаро ҳаво кемасига учишга яроқлилик сертификатини бериш тартиби тўғрисидаги низоми”да (ЎзР АҚ-30) ўрнатилган.\nЎзбекистон Республикаси Ҳаво кодексининг 37-модда.\nЎзбекистон Республикаси Вазирлар Маҳкамасининг 2016 йил 1 мартдаги 58-сонли қарори билан тасдиқланган “Фуқаро ҳаво кемасига учишга яроқлилик сертификатини бериш тартиби тўғрисидаги низоми” (ЎзР АҚ-30).\nФуқаро ҳаво кемасига учишга яроқлилик сертификатини олиш учун ариза билам мурожат қилган фуқаро ҳаво кемасининг эксплуатанти (эгаси) бўлиши мумкин.\n“Фуқаро ҳаво кемасига учишга яроқлилик сертификатини бериш тартиби тўғрисидаги низоми”га мувофиқ аризани кўриб чиқиш муддати 15 (ўн беш) календарь кун ичида ўрнатилган.\nФуқаро ҳаво кемасига учишга яроқлилик сертификатини бериш тартиби тўғрисида маълумотларни мурожаат қилган ҳар қандай шахсга тақдим этиш, шу жумладан «Ўзавиация» агентликнинг расмий веб-сайтидан www.uzcaa.uz зарур бўлган ҳужжатларни юклаб олиш имконияти билан.\nФуқаро ҳаво кемасига учишга яроқлилик сертификатини бериш тартиби тўғрисида маълумотларни тақдим этиши «Ўзавиация» агентликнинг расмий веб-сайтидан www.uzcaa.uz амалга оширилади.\nФуқаро ҳаво кемасига учишга яроқлилик сертификатини бериш тартиби тўғрисида маълумотларни оғзаки равишда 9-00 дан 18-00 гача тақдим этиши: 78-120-00-62 ёки 78-120-00-63 сонли телефон рақамлари орқали;\nФуқаро ҳаво кемасига учишга яроқлилик сертификати ва аризанинг бланкалари “Фуқаро ҳаво кемасига учишга яроқлилик сертификатини бериш тартиби тўғрисидаги низоми”да белгиланган.\nФуқаро ҳаво кемасига учишга яроқлилик сертификатини олиш учун ариза;\nсертификатнинг турига қўра “Фуқаро ҳаво кемасига учишга яроқлилик сертификатини бериш тартиби тўғрисидаги низом”нинг В-бўлимидаги 1, 2, 3 параграфларида белгиланган зарур бўлган хужжатларни аризага илова қилиш.\n“Фуқаро ҳаво кемасига учишга яроқлилик сертификатини бериш тартиби тўғрисидаги низоми”да қойидаги босқичлар белгиланган:\nаризани дастлабги баҳолаш ва ариза рад этиши тўғрисида аризачини ёзма равишда хабардор қилиш;\nасословчи хужжатларни экрпертиза қилиш ва аниқланган камчиликлар тўғрисида аризачини ёзма равишда хабардор қилиш;\nҳаво кемасинининг учишга яроқлилик ҳолатини текширишни ўтказиш;\nфуқаро ҳаво кемасига учишга яроқлилик сертификатини беришни ёки беришни рад этиш.\nФуқаро ҳаво кемасига учишга яроқлилик сертификатини беришни рад этилиш асослари қуйидаги ҳолатларда бўлиши мумкин:\nагар ҳаво кемасинининг учишга яроқлилик ҳолатини текширишда амалдаги фуқаро авиацияси талабларининг жиддий бузишлар аниқланса.\nСаҳифанинг охирги янгиланиш санаси: 30.11.2021 10:26:55


МАҚОМ САНЪАТИ ВА ЁШЛАР ТАРБИЯСИ - Ўзбекистон овози газетаси\nНазира ЎРОҚОВА, халқ депутатлари Қарши шаҳар Кенгашидаги ЎзХДП гуруҳи аъзоси, 6-сон ўрта таълим мактаби директори:\n— Шаҳрисабзда мақом санъати бўйича ўтказилган анжуман бутун вилоятимиз аҳли учун катта байрамга айланиб кетди. Мақом анжумани қувончу шодликлари кириб бормаган оила қолмади. Айниқса, хорижий мамлакатлардан келган меҳмонлар билан жойлардаги учрашувлар жуда самимий ва ҳаяжонли ўтди. Улар халқимизнинг турмуш тарзи, миллий урф-одатлари билан танишишди. Ўзларининг миллий куй-қўшиқларини намойиш этишди.\nБу учрашувлар, мулоқотлар миллатларни бир-бирига яқинлаштиради, дўстлаштиради. Одам бир-бирини билмагач, бегонасирайди, билгач эса муносабати ўзгаради. Анжуман кунлари юзлаб хорижий меҳмонлар юртимизни ўз кўзлари билан кўришди, тарихий ёдгорликлар билан танишишди, буюк ўтмишимиз тўғрисида кўпроқ маълумотга эга бўлишди. Ўзбек халқи санъатсевар, кўнгли очиқ, меҳмондўст эканлигига ишонч ҳосил қилишди. Фестивалнинг энг муҳим аҳамияти шунда, деб ўйлайман.\nФестивалга тайёргарлик жараёнида нафақат тегишли идоралар, балки жамоат ташкилотлари, хусусан, партиямиз аъзолари ҳам фаол иштирок этди. Фестивалнинг юксак савияда ўтишида уларнинг ҳам ҳиссаси бор.\nҲар бир ғоя ёки ташаббуснинг қўллаб-қувватланиши, яшаб кетиши унинг мақсадига, ғоясига боғлиқ. Президентимиз ташаббуси билан ўтказилган мақом санъати ғояси умуминсоний қадриятлар билан боғлиқ бўлгани учун ҳам дунёнинг кўплаб мамлакатларида қизиқиш уйғотмоқда, мақом санъати мухлислари томонидан қўллаб-қувватланмоқда. Анжуман кунларида қадим мақом санъатининг нозик қирралари, сеҳри ва куч-қудратини яна бир бор чуқур ҳис этдик ва бундан фахрланамиз, албатта. Ишончим комил, анжуманда қатнашган барча санъаткорлар, меҳмонлар байрам қувончларини ўз юртларига олиб кетишди. Биз эса зиммамизда яна бир вазифа борлигини англаб етдик. Фарзандларимиз маънавияти юксак бўлиши, ўзбекона феъли, қалби бўлиши учун мақом санъатини улар ўртасида кенг тарғиб қилишимиз керак бўлади. Бу вазифа асосан ота-оналар ва ўқитувчилар зиммасида, деб ўйлайман.


Тошкентда Франция миллий байрами нишонланди | www.ziyouz.uz\nБош саҳифа ЯнгиликларТошкентда Франция миллий байрами нишонланди\n14 июль куни Франциянинг Тошкентдаги элчихонасида расмий қабул маросими бўлиб ўтди. Франция миллий байрами – Бастилия олинган кун муносабати билан уюштирилган тадбирда дипломатлар, фан, таълим, санъат ва маданият намояндалари, ҳукумат ва парламент вакиллари иштирок этди. Маросимда Ўзбекистон ҳукумати номидан Ташқи иқтисодий алоқалар, инвестициялар ва савдо вазири Элёр Ғаниев қатнашди.\nТадбир мезбони – Франциянинг Ўзбекистондаги Фавқулодда ва мухтор элчиси Жак-Анри Эльс меҳмонларни самимий қутларкан, юртимиздаги уч йиллик дипломатлик фаолияти якунига етаётганини маълум қилди.\nФранциялик дипломат ўз нутқида уч йиллик муддатни ўзига хос тарзда сарҳисоб этди.\nҚайд этилишича, ўтган муддат давомида ташқи ишлар вазирлари даражасидаги сиёсий мулоқот давом эттирилди, парламентлар ўртасидаги алоқалар янада мустаҳкамланди.\nСавдо-иқтисодий жабҳада ҳукуматлараро комиссия мажлиси қайтадан йўлга қўйилди. Элчининг маълум қилишича, бир ҳафтадан кейин Тошкентда мазкур комиссиянинг навбатдаги мажлиси ўтказилиши, Ўзбекистонга Франция Ташқи савдо, туризмни ривожлантириш ва хориждаги французлар ишлари бўйича давлат котиби Маттиас Фекл бошчилигидаги делегация келиши кутилмоқда.\n2015 йил августда элчихона биносида Франция тараққиёт агентлигининг минтақавий бюроси очилган эди. Жак-Анри Эльсга кўра, савдо-иқтисодий ҳамкорлик бўйича ҳукуматлараро комиссия мажлиси доирасида минтақавий бюронинг ҳуқуқий мақомига оид масала ҳам ҳал этилади.\nМаданий-гуманитар соҳадаги робиталарга тўхталган элчи бу борада Француз альянсининг ўрни муҳим эканини таъкидлади. Маълумки, 2015 йил июнда Тошкентда Француз альянси ўз ишини бошлади. Жорий йил майда эса Француз альянси президенти Жером Клеман Ўзбекистонга келди. Қайд этилишича, альянс француз тилини ўқитиш, умуман, таълим соҳасидаги ҳамкорликни янада жонлантиришга хизмат қилмоқда. Франция ва Ўзбекистон олий таълим даргоҳлари ўртасидаги алоқалар ҳам ривожланмоқда.\nЭлчи Жак-Анри Эльс маданият, санъат ва археология жабҳасидаги ҳамкорлик изчил йўлга қўйилганини ҳам мамнуният билан қайд этди.\nФранцуз дипломати чиқишида икки томонлама алоқаларни ривожлантиришга ўз ҳиссасини қўшаётган барча ҳамкорларга миннатдорлик билдирди.\n“Ўзбекистондаги фаолият, мамлакат бўйлаб сафарлар ва одамлар билан учрашувлар менда катта таассурот қолдирди. Ўзбекистон мени ўзига ошуфта этди. Албатта, бу мамлакатни тарк этиш кўнглимда ҳазинлик уйғотмоқда, аммо наиложки, дипломатнинг аъмоли шундай”, – деди Франция элчиси ўз нутқи якунида.\nЭслатиб ўтамиз, Жак-Анри Эльс 1960 йилда туғилган. Иқтисод ва савдо фанлари олий мактабини тамомлаган. 1985 йилдан буён Франция Ташқи ишлар вазирлиги тизимида фаолият юритиб келмоқда. 2013 йил сентябрдан Франциянинг Ўзбекистондаги элчиси.\n14 июль – Бастилия олинган кун Франциянинг энг асосий байрами саналади. Французлар мазкур санани ватанпарварлик, ҳурлик ва якдиллик куни сифатида алоҳида қадрлайди. Анъанага кўра, бу йил ҳам миллий байрам муносабати билан пойтахт Парижда Франция Президенти бошчилигида тантанали ҳарбий парад ўтказилди.\n← Аввалги Аввалги Чингиз Айтматов. Аскар бола (ҳикоя)\nКейинги → Кейинги: Жавоҳарлаъл Неру. Бобур («Ҳиндистоннинг кашф этилиши» китобидан)


Биринчи Президент хотирасига ҳурмат кўрсатилди — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/Madaniyat/Биринчи Президент хотирасига ҳурмат кўрсатилди\nДавлатимиз раҳбари бугун Ислом Каримов номидаги илмий-маърифий ёдгорлик мажмуасига ташриф буюрди. Биринчи Президентимиз ҳайкали пойига гулчамбар қўйиб, унинг хотирасига ҳурмат бажо келтирди.\nЎтганларни яхшиликлари билан эслаш — эзгу фазилат. Аждодлар ҳурматини жойига қўйган инсоннинг ўзи ҳам ҳурматга лойиқ.\nШавкат Мирзиёев истиқлолимизнинг 30 йиллик байрамига бағишланган тантанали маросимда Ислом Каримов Ўзбекистон мустақиллигини эълон қилиб, тарихимизнинг энг мураккаб ва оғир даврларида давлатимизни бошқарганини таъкидлади.\nУшбу хотира тадбири ҳам халқимизнинг Биринчи Президентга ҳурмати ифодасидир.\nМаросимда Ўзбекистон Республикаси Олий Мажлиси Сенати ва Қонунчилик палатаси, Президент Администрацияси, Вазирлар Маҳкамаси, вазирлик ва идоралар, пойтахт жамоатчилиги вакиллари ҳам иштирок этди.\n5 нафар болага алимент тўлашдан бош тортган отага нисбатан жиноят иши очилди


Шаҳрисабз туманида аҳоли малина етиштириш кооперациясига бирлаштирилади | O'zLiDeP\nЕтмиш ёшни қаршилаган Муборак опа Мейлиевага Шаҳрисабз туманидаги “Мираки” МФЙда яшовчи аҳоли ҳавас қилади, худди шу онахон каби ҳовлисида малина етиштиришга, мўл даромад олишга интилади. Хонадон бекаси меҳнатсеварлиги, тиниб-тинчимаслиги орқасидан одамлар тилига тушди, эл эътирофига сазовор бўлди. Хонадонда бир неча йиллардан буён малина етиштириб келинаётгани ва 6 сотих томорқасининг 1 сотихида экилган малинадан 2 марта ҳосил олаётгани, шу мўъжазгина ердан 6 миллион сўмга яқин даромад топаётгани эса ибратга лойиқдир.\nЎзбекистон фермер, деҳқон хўжаликлари ва томорқа ер эгалари кенгаши вакиллари, Қува томорқачилик маркази, соҳа мутахассислари иштирокида Муборак опа ва Зулфиқор ота Умаров томорқасида малина етиштириш бўйича аҳоли вакиллари учун маҳорат дарси ўтказилди. Шу ернинг ўзида малина кўчатларини экиш технологияси, парваришлаш, бўташ, кўчириб ўтқазиш ва симбоғозга тортиш бўйича амалий машғулотлар олиб борилди. Унда водийлик деҳқонлар тажрибаси ҳам ўрганилди.\nМуборак опа хонадонига Олий Мажлис Қонунчилик палатаси Спикери ўринбосари, O’zLiDeP фракцияси раҳбари Актам Хаитов ҳам келиб, онахонни ибратли ишларига юксак баҳо берди, томорқачиликни ривожлантиришга қўшаётган ҳиссаси учун миннатдорчилик билдирди.\n-Муборак опа каби онахонлардан ёш оилалар ибрат олиши керак, - деди А. Хаитов. –Биз Муборак опа ва Зулфиқор ота тажрибасини, таъбир жоиз бўлса, ташаббусини кенг ёямиз, ҳозиргина аҳоли вакиллари билан суҳбатлашдим, уларнинг аксарияти шу ҳудудда малина етиштирувчилар кооперациясига бирлашишга розилик беришди. Бу кооперация албатта, ўзининг натижаларини беради. 100 га яқин хонадон бирлашиб, томорқасида бир экин тури- малина етиштиришга ихтисослашса, уни нафақат ички бозорга балки хорижга экспорт қилиш имконияти ҳам яратилади.\nБир хонадонда бошлаган хайрли ишларни туман миқёсида оммалаштириш ва аҳоли томорқаларидан олинадиган даромадни кўпайтириш бўйича олиб борилаётган саъй-ҳаракатларга бир қатор маҳалла фуқаролар йиғинларида яшовчи аҳоли вакиллари ҳам хайрихоҳлик билдиришди.\nТаъкидлаш жоизки, Ўзбекистон фермер, деҳқон хўжаликлари ва томорқа ер эгалари кенгаши ҳузуридаги жамғармадан қарийб 1 млрд сўм имтиёзли кредитлар ажратилиб, мингга яқин хонадонда малина етиштириш йўлга қўйилади. Ушбу хайрли ишлар айниқса "Аёллар дафтари"га киритилган хотин-қизлар учун яхшигина даромад манбаи яратилади. Бунинг натижасида уста деҳқонлар 5 сотих малиназордан йилига 45-50 млн сўм даромад олишлари мумкин.


Ҳокимиятни мутлақ Роббул оламинга берилишини талаб қилишдан сизни нима тўсяпти?! - | Hizb-Uzbekiston.info\nHome›АР-РОЯ ГАЗЕТАСИ›Ҳокимиятни мутлақ Роббул оламинга берилишини талаб қилишдан сизни нима тўсяпти?!\nУстоз Ғода Муҳаммад Ҳамдий хоним\nМусулмонлар бугун ҳокимиятнинг тушунмайдиган жарчиси, англамайдиган адаштирувчиси, қулоқ солмайдиган алдовчиси, тўймайдиган мансабпарасти ўртасида қолдилар. Бутун Умматнинг аҳволи шундай. Ҳар сафар сиёсий раҳбариятга мана шу кимсалар чиқиб олиб, одамлар тақдири устидан ҳукм қилишганда бунинг оғир бадалини Уммат тўламоқда. Одамлар ҳеч фикрламай, шу раҳбарларга эргашиб кетишяпти. Чунки соддалик ва юзакилик соғлом онг ва донолик ўрнини эгаллаб олган. Уммат тақдирига оид масалаларда шаръий масъулият ҳис этилмай қолди. Бунинг боиси, мусулмонлар ҳануз Ғарбнинг мафкуравий кураши таъсиридан азият чекмоқдалар. Ахир, бу кураш ўтган асрдан буён мусулмонларнинг фикрларини мустамлака қилиб келди ва кофир Ғарбнинг сақофий фикрлари уни булғади. Шунингдек, ақл ва қалблардан Исломнинг фикрлари, ақидаси ва соф тушунчаларини узоқлаштирди. Зотан, ушбу соф тушунчалар мусулмонларни соғлом тарзда фикрлайдиган қилиб, буюк динимизни Аллоҳ Субҳанаҳу истаганидек кенг қамровли ҳаётий тузум сифатида ўрганадиган кишиларга айлантиради. Масалан, Исломда сиёсат ишларни бошқармоқдир, шунингдек, инсонлар ўртасида адолат ўрнатмоқ, ҳақ-ҳуқуқ ва вазифаларни ҳамда кескин маълум шаръий масъулиятларни адо этмоқдир. Ким ушбу сиёсатда эътиборсизлик қилса, албатта ҳисоб беради. Чунки Аллоҳ Субҳанаҳу ва Таолонинг мутлақ ҳокимиятига, шариати ва ризоси устуворлигига ҳукмдор ҳам, фуқаро ҳам бўйсунади.\nБугунги кунда ер юзининг ғарбу шарқида ва шимолу жанубидаги исломий юртларда Уммат бошдан кечираётган бу аҳволга сабаб, мусулмонларнинг илмоний раҳбарларга эргашишаётганидир. Ҳолбуки, бу раҳбарлар бадбўйлиги билан бурунларни ачитадиган даражада мунофиқлик ва манфаатпарастлик қилишяпти, мустамлакачи кофир Ғарб қаёққа етакласа ўша ёққа юришяпти, сиёсат деганда тахт талашиш, тоғутларни рози қилишга шошилиш ва ўзаро ҳокимиятни бўлишиб олишдан бошқа нарсани билишмаяпти. Бу – хусусан, қўзғолон бошланганидан ва ўғирланганидан кейин – ҳаммага ойдек маълум бўлиб қолди. Қўзғолон авж олгани ҳамда шаҳидлар сони кўпайиб, покиза қонлар тўкилгани сари, Америка ва Ғарб давлатлари қўзғолонни жиловлаб олди. Буни «қўзғолончи халқ вакиллари» билан «разил режим расмийлари» ўртасида сохта музокара ва келишувлар олиб бориш орқали амалга оширди… Режим илгари қандай бўлса, яна Ғарб бағрига қайтди! Ушбу мусулмон юртларидаги қўзғолон эса, гўё дарвозалардан чиқиб, туйнуклардан қайтиб киргандек бўлди ва одамлар қўзғолон амалиётининг омадсизлигидан ҳафсалалари пир бўла бошлади! Ваҳоланки, ўз қўзғолонларига эътиборсиз қараб, ҳуррият, деган дастак билан илмоний фуқаролик давлати ва қонун давлати каби нодиний атамаларни қабул қилган мана шу одамларнинг ўзи бўлди. Аслида эса, ҳуррият, деган нарса бузуқлик ва фаҳшнинг кенг ёйилишини англатади… Хавфсизлик, деган нарса одамларни бостириш ва зўравонлик билан ҳукм юритишни англатди… Адолат, деган нарса, Ғарб демократиясини ва омадсиз капитализмини татбиқ қилиб, инсон ўйлаб топган қонун билан зулм ва зўрлик қилиш бўлиб қолди… Ҳолбуки, бутун башариятни бахти қаро қилган, одамларни бузган, шаҳват ортидан чопиб, нафсини қондиришдан бошқа нарсани билмайдиган кимсаларга айлантирган, Исломни фақат ибодатларга чеклаб қўйган мана шу капитализмдир. Шубҳасиз, кофирлар ўйлаб топган бу тузум сабабли одамлар залолатга киришди, баъзилари имондан кўра куфрга яқинроқ бўлиб қолишди!\nМана шундай даҳшатли ҳодисалар манзарасида ҳақни баралла ҳайқирувчи онгли овозлар янгради. Ҳукмрон режимлар бу овозларга қарши турди, оммавий ахборот воситалари гўё эшитмаганга олди, одамларга етиб бормаслиги, одамлар уни эшитиб, куфр, зулм ва нифоқ аҳли ботқоғидан қутулишмаслиги учун бу овозлар яширилди. Бу холис инсонлар овози эди. Ҳизб ут-Таҳрирнинг даъват этувчилари ҳам шулар жумласидан бўлиб, улар Аллоҳ нозил қилган аҳкомлар билан бошқаришга даъват қилишда давом этдилар, машаққатлар олдида сабр қилиб, Ислом йўлида гўё игна билан қудуқ қазимоқдалар, улкан қурбонликлар бермоқдалар… Ва ниҳоят, улар билан Уммат ўртасида дарвозалар очилиб, уни уйқудан уйғота бошладилар… Улар мусулмонлар давлатини, яъни Пайғамбарлик минҳожи асосидаги иккинчи рошид Халифалик давлатини барпо этиш орқали исломий ҳаётни қайта бошлашга ҳаракат қилаётган сиёсий кишилардир. Мусулмонларни ҳалок қилиш, номусларини топташ, қашшоқлаштириш, юртларини босиб олиб, бойликларини талон-торож қилиш мақсадида уларга қарши тўқилаётган сиёсий, фикрий, иқтисодий ва ижтимоий тил бириктирувларни, энг муҳими, уларга қарши фитна қилинаётганини Ҳизб аъзолари очиб бермоқдалар. Шунингдек, бу фитналар мусулмонларни диний саводсиз, исломий сақофатдан узоқ, куфр ҳаёти билан яшайдиган ҳамда барча ҳаётий соҳаларда кофирнинг ҳукмронлиги остида қоладиган кимсаларга айлантиришга қаратилганини фош қилиб бермоқдалар.\nБу ноинсофликдир, унга на борлиқ қонунлари рози бўлади, на раббоний низом. Чунки Ислом ҳукмрон бўлиш ва ботилни ҳақ билан мағлуб қилиб, уни йўқ қилиш, унга ҳукм ўтказиш учун келган, аксинча эмас! Шунинг учун бундай инсофсизликка рози бўлинмайди. Мусулмонлар Аллоҳнинг оятларини, Росули ﷺнинг сўзларини уларга эслатаётган ва ҳақни айтаётганларга қулоқ солмоқлари ҳамда уларни ўзларига етакчи ва расмий нотиқ қилиб олмоқлари керак.\nУммат мунофиқлар тузоғидан, золимлар терроридан фақат шу йўл билан қутулади. У мазкур солиҳлар томонга ўтиб, золимлар дастурхонини кўтариб солмоғи, инсофни қарор топтирмоғи, зиммасидаги шаръий ўзгартириш жавобгарлигини кўтармоғи, Ислом ва унинг тузуми татбиқ этилишини ҳамда уни барча куфр аралашмаларидан тозаланиб мусаффо бўлишини талаб қилмоғи даркор. Бунинг учун ҳар бир масалада шаръий ҳукмга амал қилмоғи ҳамда ҳукмдорлардан ҳисоб талаб қилиш фарзини адо этмоғи лозим. Росулуллоҳ ﷺ одамларнинг тақдирий масалаларини ҳал этиш учун уларнинг воқелигини ўзгартиришга ғоят жиддий ҳаракат қилганлари каби, мункардан қайтариб, маъруфга буюрмоғи лозим. Мусулмонлар мана шу бурчларини адо этмасалар, қаттиқ азобга дучор бўладилар. Ҳақдан юз ўгирганлари учун Аллоҳ уларнинг ақл ва қалбларини муҳрлаб қўяди… куфр режимига итоат қилишда, золимларга таянишда давом этганлари ҳамда Аллоҳ нозил қилган аҳкомлар билан ҳукм юритилмаганига сукут қилганлари, Ислом Уммати муаммоларига исломий ақида асосида реал ечимлар бериш сари бораётган тўғри йўлдан озгани сабабли шундай бўлади. Аллоҳ Субҳанаҳу бундай деган:\n«(Эй Муҳаммад), ҳавойи нафсини ўзига «илоҳ» қилиб олган ва Аллоҳ уни билган ҳолида йўлдан оздириб, қулоқ ва кўнглини муҳрлаб, кўз олдига парда тортиб қўйган кимсани кўрганмисиз? Бас, уни Аллоҳ (йўлдан оздиргани)дан сўнг ким ҳидоят қила олур?! Ахир эслатма-ибрат олмайсизларми?!» [Жосия 23]\nАллоҳ Таоло яна бундай деган:\n﴿وَمَنْ أَظْلَمُ مِمَّن ذُكِّرَ بِآيَاتِ رَبِّهِ فَأَعْرَضَ عَنْهَا وَنَسِيَ مَا قَدَّمَتْ يَدَاهُ إِنَّا جَعَلْنَا عَلَى قُلُوبِهِمْ أَكِنَّةً أَن يَفْقَهُوهُ وَفِي آذَانِهِمْ وَقْرًا وَإِن تَدْعُهُمْ إِلَى الْهُدَى فَلَنْ يَهْتَدُوا إِذًا أَبَدًا﴾\n«Парвардигорининг оятлари билан панд-насиҳат қилингач, улардан юз ўгирган, ўзи қилиб ўтган гуноҳларини унутиб қўйган кимсадан ҳам золимроқ ким бор?! Дарҳақиқат, Биз (Қуръонни) англамасликлари учун уларнинг дилларини пардалаб, қулоқларини оғир қилиб қўйдик. Демак, агар сиз уларни ҳидоят-ҳақ йўлга чақирсангиз ҳам ҳаргиз ҳидоят топмаслар» [Каҳф 57]\nАллоҳ Таолонинг жосия 23даги каломи тафсирида бундай дейилади: Бу оятда оят ва ҳужжатларини эслатиб, шу орқали рушди ҳидоят йўлига етаклаб-кўрсатиб қўйган зотдан юз ўгириб, ноўрин тўсқинлик қиладиган, ҳалокатдан қутулишига сабабчи бўлувчи оят ва далилларидан юз бурган ҳар қандай инсон айтилмоқда. ﴿وَنَسِيَ مَا قَدَّمَتْ يَدَاهُ﴾ оятида мана шу инсон илгари қилган ҳалокатли гуноҳларни унутиб, улар учун тавба қилмади, надомат чекмади. Бизга Бишр Язиддан, у Саиддан, у Қатодадан ривоят қиладики, ﴿وَنَسِيَ مَا قَدَّمَتْ يَدَاهُ﴾ дегани ўтган гуноҳлар, демакдир. ﴿إِنَّا جَعَلْنَا عَلَى قُلُوبِهِمْ أَكِنَّةً أَنْ يَفْقَهُوهُ﴾ оятида зикри олий бўлмиш зот – Бизнинг оятларимиз билан эслатилган кимсалар эслатмалардан юз ўгирсалар, ундайларнинг дилларини Биз тушунмайдиган қилиб пардалаб қўйдик, демоқда, чунки أن يفقهواнинг маъноси эслатилган, демакдир. ﴿وَفِي آذَانِهِمْ وَقْراً﴾ дегани эшитмасликлари учун қулоқлари оғир қилиб қўйилади, деганидир. ﴿وَإِنْ تَدْعُهُمْ إِلَى الْهُدَى﴾ деган каломида эса, зикри олий бўлган зот Ўзининг Набийси Муҳаммад ﷺга – эй Муҳаммад, агар ҳақ йўл ва Аллоҳга имонда қоим бўлиши учун Биз Ўз оятларимизни эслатсак ҳам, улар бундан юз ўгириб кетса, у ҳолда, ﴿فَلَنْ يَهْتَدُوا إِذاً أَبَداً﴾ улар ҳаргиз ҳидоят топмаслар, яъни, ҳеч қачон ҳақ устида туришмайди ва бу чақириғингизга асло имон келтиришмайди, негаки Аллоҳ уларнинг диллари, қулоқлари ва кўзларини муҳрлаб қўйган, демоқда. (Таъбарий тафсири).\nМусулмон уламолар билан оддий мусулмонлар холис инсонлар даъватига ҳеч иккиланмай, қўрқмай, эринмай ёрдам бермоқлари ва уларнинг сафида туриб, баралла гапирмоқлари керак. Буларнинг даъватига армиялардаги куч-қудрат аҳли нусрат-ёрдам бермоқлари, Аллоҳнинг калимасини устун қилиш ва тоғутлар бошқарувини ағдариш учун улар билан бирга ҳаракат қилмоқлари лозим. Шундай қилинса, Уммат етиб келган иш мукаммал бўлади. Яъни қўзғолонлар ортидан бугун Умматнинг онгли равишда қилаётган талаблари такомиллашади ҳамда яхлит инқилобий ўзгариш ва куфр фикрларидан бутунлай қутулиш билан ҳақиқий муваффақият рўёбга чиқади. Шунинг учун мустамлакачи кофир Ғарбнинг Умматни бўлиб ташлаган миллатчилигидир ҳамда сиёсат, иқтисод, ахборот ва мусулмон юртларида татбиқ қилинаётган қонун ва дастурлари бўйича ҳукмронлигидан қутулмоқ лозим. Бу эса, бошқарувни Аллоҳ нозил қилган аҳкомлар билан ҳукм юритадиган ва Росули ﷺ йўлини тутадиган кишилар қўлига бериш билан бўлади. Чунки манба ҳам Ислом, мусулмонларни бирлаштириб, хоинлар ҳаракатини пучга чиқарадиган ҳам Ислом ақидасидир. Аллоҳ Таоло бундай деди:\n﴿إِنَّا أَنْزَلْنَا إِلَيْكَ الْكِتَابَ بِالْحَقِّ لِتَحْكُمَ بَيْنَ النَّاسِ بِمَا أَرَاكَ اللَّهُ وَلاَ تَكُنْ لِلْخَائِنِينَ خَصِيمًا﴾\n«Албатта, Биз сизга ушбу ҳақ китобни одамлар орасида Аллоҳ қўрсатган йўл билан ҳукм этишингиз учун нозил қилдик, сиз хоинларни ҳимоя қилгувчи бўлманг» [Нисо 105]\nАллоҳ шариатига амал қилиш, унинг татбиқ этилишини талаб қилиш фундаментализм ҳам, экстремизм ҳам, терроризм ҳам эмас. Билъакс, бу золим-зўравон бошқаруви ортидан ер юзида ҳукмрон бўлувчи Халифалик учун қилинадиган фаолиятдир. Зотан, ушбу зўравон режимларнинг қулашига яқин қолди, аммо мунофиқлар, кофирлар, қўзғолоннинг ўғри ва сотқинлари уларни жонлантириб турибди!\nИмом Аҳмад Нўмон ибн Башир Gдан ривоят қиладики, Росулуллоҳ ﷺ бундай марҳамат қилдилар:\n«تَكُونُ النُّبُوَّةُ فِيكُمْ مَا شَاءَ اللَّهُ أَنْ تَكُونَ، ثُمَّ يَرْفَعُهَا إِذَا شَاءَ أَنْ يَرْفَعَهَا ثُمَّ تَكُونُ خِلَافَةً عَلَى مِنْهَاجِ النُّبُوَّةِ، فَتَكُونُ مَا شَاءَ اللَّهُ أَنْ تَكُونَ، ثُمَّ يَرْفَعُهَا إِذَا شَاءَ اللَّهُ أَنْ يَرْفَعَهَا، ثُمَّ تَكُونُ مُلْكًا عَاضًّا فَيَكُونُ مَا شَاءَ اللَّهُ أَنْ يَكُونَ، ثُمَّ يَرْفَعُهَا إِذَا شَاءَ أَنْ يَرْفَعَهَا، ثُمَّ تَكُونُ مُلْكًا جَبْرِيَّةً فَتَكُونُ مَا شَاءَ اللَّهُ أَنْ تَكُونَ ثُمَّ يَرْفَعُهَا إِذَا شَاءَ أَنْ يَرْفَعَهَا، ثُمَّ تَكُونُ خِلَافَةً عَلَى مِنْهَاجِ النُّبُوَّةِ. ثُمَّ سَكَتَ»\n«Сизларнинг орангизда Аллоҳ хоҳлаганича пайғамбарлик давом этади. Сўнг Аллоҳ хоҳлаган пайтда уни кўтаради. Сўнг пайғамбарлик минҳожи асосида Халифалик бўлади ва у Аллоҳ хоҳлаганча давом этади. Сўнг Аллоҳ Ўзи хоҳлаганда уни кўтаради. Сўнг раиятига зулм ва адолатсизликлар етадиган подшоҳлик бўлади ва у Аллоҳ хоҳлаганча давом этади. Сўнг Аллоҳ Ўзи хоҳлаганда уни кўтаради. Сўнг золим—зўравон подшоҳлик бўлади ва у Аллоҳ хоҳлаганча давом этади. Сўнг Аллоҳ Ўзи хоҳлаганда уни кўтаради. Сўнг пайғамбарлик минҳожи асосидаги Халифалик бўлади. Кейин Пайғамбар A сукутга чўмдилар». (Имом Аҳмад ривояти).\nҲокимиятни пайғамбарлик минҳожи асосидаги рошид Халифалик давлатида мутлақ Роббул оламинга берилишини талаб қилмаяпсиз, бундан сизни нима тўсяпти?! Ахир, ушбу давлат ишларингизни ғамхўрлик билан бошқариб, ақидангизни ҳимоя қилади ҳамда Ислом мафкураси ва онги ёрдамида сизни ривожлантиради, бу билан сиздан Роббул оламин рози бўлади ва сиз икки дунё саодатига эришасиз?!


Qalampir.uz | Қатар қилган ишни Ўзбекистон қилолмайдими?\nҚатар қилган ишни Ўзбекистон қилолмайдими?\nИнтервью\t12 Июнь 19:03 8196\nКўпчиликка маълум, Ўзбекистон Суперлигасининг жорий мавсуми мамлакатдаги стадионларнинг тайёр ҳолатда эмасликлари сабаб кечроқ бошланган эди.\nХабарингиз бор, 2022 йилда футбол бўйича жаҳон чемпионатига Қатар давлати мезбонлик қилади. Шу боисдан қатарлик амирлар чемпионат давомида стадионларнинг чимини 24 соатда алмаштириб, шу вақт ичида ўйинга тайёр ҳолатга келтириб бера олишлари ҳақида бонг уришди.\nХўш, Ўзбекистон Қатар амалга бир кунда амалга ошира оладиган ишни нега 5 ёки 6 ойда ҳам уддалай олмаяпти? QALАMPIR.UZ мухбири томонидан берилган ушбу саволга ПФЛ раҳбари қуйидагича жавоб берди:\n“Қатар айтаётган нарсани яъни чимни биз ҳам 24 соат ичида янгилай оламиз. Лекин, у 1 ойлик бўлади ёки 10 кунлик бўлади. Ундан охири 10 йилга етадиган майдон чиқмайди. Биз ҳам топа оламиз. Керак бўлса ҳаммасини бир кунда қилиб ташлаймиз шу нарсани. Лекин бизга сифатли бўлиб, ундан клублар 8 ёки 10 йил фойдалана оладиган майдонлар керак.\nТўғри айтдингиз Қатар бир кунда амалга ошира олади деб. Лекин бу жуда катта маблағга бориб тақалади. Биз ҳам Про лигадаги клубларнинг майдон чимин ҳам бир кунда алмаштир ташласак бўлади. Лекин бизга сифат керак. Бизда ҳар йили майдоннинг чимини алмаштириш учун клубларда етарли маблағ йўқ.\nҲозирда Европада чимлар чиққан, яъни 50 фоизи сунъий 50 фоизи табиий майсалардан иборат. Бизда ҳам шуни қўлласа бўлади. Бу камида 1 млн - 2млн евродан кам эмас. Лекин биз шуни хоҳлаяпмизки, бироз кутсак ҳам чимни ҳолати яхши бўлсин ва узоқ вақт хизмат қилсин”, дея жавоб берди Ғофуров.\nМазкур интервьюни тўлиқ шаклда YouTube’даги саҳифамизда кўришингиз мумкин.\nПФЛ Омонжон Ғофуров\nНомига номутаносиб ташкилот, ёхуд икки навқирон йигитнинг ўлимига сабаб бўлган Суперлига старти Суперлига ўйинлари нега кеч бошланмоқда, ёхуд ПФЛ ва ПФЛдагилар муаммоси Спиртли ичимликларнинг спорт соҳасида реклама қилиниши бўйича махсус лойиҳа тайёрланмоқда Хориж тотализатор компанияси ПФЛга таклиф билан чиқди ЎФА нега ПФЛни қўғирчоққа айлантирмоқда? ЎФА хато устига хато қилмоқда ёхуд “шармандага шаҳар кенгми”?\n16 Октябрь 16:28 13142\n15 Октябрь 12:54 11703\n15 Октябрь 13:07 9639


Уч авлод учрашуви - Review.uz\nОбод қишлоқ”, “Обод маҳалла” дастурлари, бошқа қатор лойиҳалар амалга оширилаётган натижасида вилоятнинг барча шаҳар ва туманларидаги қишлоқ ва маҳаллалар қиёфаси ўзгармоқда, халқнинг розилигига эришилмоқда.\nКонимех туманидаги экотуризм маркази. Мазкур объект ҳам кейинги йилларда мамлакатимиз нақадар юқори суръатларда ривожланиб бораётгани, янги-янги соҳаларга асос солинаётгани тўғрисида ёрқин таассурот пайдо қилади. Нега деганда, авваллари олис чўл ҳудудларида бу сингари масканларнинг бўлиши ҳақида тасаввур қилиш қийин эди. Аммо аниқ мақсад ва унга эришишнинг пухта ўйланган тактика ва стратегияси муваффақият калити бўла олади. Мазкур сайёҳлик маркази ҳам мамлакатимизда туризм соҳасига қаратилаётган диққат-эътибор самараси. Бу ерда маҳаллий ва хорижлик сайёҳлар ҳордиқ чиқариши, турли миллат вакилларининг урф-одат ва анъаналари билан яқиндан танишиш мумкин. Чўл минтақаларига хос, минг дардга шифо бўладиган туя сутидан тайёрланган ичимликлардан татиб кўриш мумкин. Узоқ ҳудудларда бу каби хизмат кўрсатиш турларининг кенгайиб бораётгани нафақат туристик салоҳиятнинг ошиши, шу билан бирга, қўшимча иш ўринлари, тадбиркорлар сафи кенгайишига ҳам хизмат қилмоқда. Хуллас, Бир неча йил илгари бийдай дала бўлган ҳудудда барпо этилган замонавий сайёҳлик мажмуаси ўзининг навбатдаги меҳмонларини иззат-икром билан юксак савияда кутиб олди.\nЭлликдан ортиқ миллат ва элат вакиллари истиқомат қилаётган вилоят маданий ранг-баранглиги, фуқаролар ўртасидаги дўстлик ришталари, аҳил-иноқлик муҳити иштирокчиларни ўзига хос кўтаринки муҳит бағрига олиб кирди.


Халқ билдирган юксак ишончни оқлашга бор куч-ғайратимизни сафарбар этамиз | O'zLiDeP\nОлий Мажлис Қонунчилик палатаси ҳамда халқ депутатлари маҳаллий Кенгашларига бўлиб ўтган сайловлар мутлақо янги шароитда, халқаро стандартларга мос Сайлов кодекси асосида ўтди. Чунки мазкур кодекснинг қабул қилиниши сайловларнинг очиқ-ошкора ўтказилишида муҳим омил бўлди.\nСайловларнинг умумий якунларига кўра, Олий Мажлис Қонунчилик палатасига 3, Қорақалпоғистон Республикаси Жўқорғи Кенгесига 19, туман ва шаҳар Кенгашларига 140 нафар партиямиздан кўрсатилган номзодлар депутатликка сайланди.\nБахитбай АЛДАМУРАТОВ, 6-Чимбой сайлов округидан Олий Мажлис Қонунчилик палатаси депутатлигига сайланган депутат:\n– Олий Мажлис Қонунчилик палатаси, маҳаллий кенгашларга бўлиб ўтган сайловлар олдингилардан фарқли равишда очиқ, шаффоф ва қонун талаблари асосида ўтди. Очиғи, бу гал сайловчилар ишончини қозониш осон бўлмади. Чунки бугун одамларга қуруқ ваъдалар эмас, амалий ишлар, натижалар керак. Шу маънода бугунги кун депутати ҳаётга бошқача нигоҳ билан қараши, уни зийрак кузатиши зарур. Қайсидир ҳудудда аҳолини ўйлантириб, қийнаб келаётган муаммолар бўлса, уни ўз ҳолига ташлаб қўймаслиги керак. Зеро, депутатни халқ сайлади, ишонч билдирди. Демак, у ҳам сайловчиларнинг чинакам хизматкори бўлмоғи даркор.\nСоғиндиқ ТУРМАНОВ, 49-Қўнғирот сайлов округидан Қорақалпоғистон Республикаси Жўқорғи Кенгеси депутатлигига сайланган депутат:\n– Сайловлар мамлакатда охирги уч йил давомида амалга оширилаётган демократик ислоҳотларга ҳамоҳанг равишда ошкора ва дунё тан олган сайлов стандартлари асосида бўлиб ўтди. “Янги Ўзбекистон янги сайловлар” шиори остида ўтказилган навбатдаги сайловлар чин маънода номига муносиб бўлди, десак асло муболаға бўлмайди. Ушбу сайловлар мутлақо янгича шароитда, очиқлик, ошкоралик ва адолат тамойиллари асосида ўтказилди. Энг муҳими сайлов биз кутгандан ҳам муросасиз тарзда, партиялараро кучли рақобат муҳитида бўлиб ўтгани, ўйлайманки халқимизга ҳам манзур бўлди. Умуман олганда, Олий Мажлис Қонунчилик палатаси, маҳаллий кенгашларга бўлиб ўтган сайловлар халқимизнинг Президентимиз бошчилигида олиб борилаётган ислоҳотларга мустаҳкам ишончини яна бир карра тасдиқлади.\nТамара ЮСУПОВА, 14-Пахтакор сайлов округидан халқ депутатлари Амударё туман Кенгаши депутатлигига сайланган депутат:\n– Сайловлар очиқ ва ошкора ўтди. Сайловолди тарғиботи даврида барча партиялар томонидан замонавий тарғибот усулларидан кенг фойдаланилгани сайловларнинг ана шундай қизғин, муросасиз курашлар остида ўтишига замин яратди. Энди сайловчилар билдирган юксак ишончни оқлаш, одамларни рози қилиш, уларга муносиб турмуш шароити яратиш керак. Шу боис, келгусида аҳоли айниқса, ёшлар ва хотин-қизларни тадбиркорликка жалб этиш, бандлигини таъминлаш, жойларда тупланиб қолган муаммоларни бартараф этишга бор куч-ғайратимни сафарбар этамиз.


Ўзгаларга ўз нуқтаи назарингизни ўтказишнинг 12 қоидаси » MUZAFFAR.UZ\nЎзгаларга ўз нуқтаи назарингизни ўтказишнинг 12 қоидаси\nЎзгаларга ўз нуқтаи назарингизни ўтказишнинг 12 қоидаси:\n✅ Ўз фикрингизнинг тўғрилигига ўзгани ишонтириш - у билан тортишиш орқали амалга ошмайди. Назокат билан келишишга интилиб, унинг нуқтаи назарини самимий тушунишни астойидил хоҳлаш керак.\n✅ Сухбатдошингиз фикрига ҳурмат билан қаранг. Ҳеч қачон унинг фикри хато эканини кўпчилик олдида кескин айтманг. "Балки мен хато гапираётгандирман, лекин келинг, фактларни таҳлил қилиб кўрайлик" қабилида сўзланг.\n✅ Агар сиз нохақ бўлсангиз, дархол буни тан олинг. Чунки бировдан камчилик ва хатоларинг хақида эшитгандан кўра, ўзингиз тан олсангиз, уни осон қуролсизлантирасиз.\n✅ Фикрларингизни дўстона оҳангда баён қилинг.\n✅Суҳбатдошингиздан сизнинг фикрингизни тасдиқловчи жавоблар олишга ҳаракат қилинг. Чунки суҳбат бошидан "йўқ" деган одам кейинги сўзларингизни қабул қилишига ғурури йўл қўймайди.\n✅ Суҳбатдошингизни кўпроқ гапиртириб, ўзингиз эшитишга ҳаракат қилинг. Бу сизга унинг сўзларидан фикрининг хатолигини исботлашингизга имкон берувчи фактлар тўплашга имкон беради.\n✅ Сиз унга бераётган фикрингиз сизники эмас, унинг фикри эканлигини билдиринг. Сизни фикрингиз ҳақида ўзининг фикридай ўйлай бошласин.\n✅ Ҳар бир ҳодисага, холатга суҳбатдошингиз нуқтаи назаридан қарашга самимий интилинг. Суҳбатдошингиз умуман нохақ бўлиши мумкин, аммо у бундай деб ўйламайди. Унинг ўрнига ўзингизни қўйсангиз, масала моҳиятини аниқ тушунасиз.\n✅ "Сизнинг ўрнингизда мен ҳам шундай ўйлаган бўлардим" деган жумлани қўлланг. Одамларнинг 75 фоизи ҳамдардликни хуш кўради. Унга ҳамдард бўлсангиз, ёқа бошлайсиз.\n✅ Ижобий мотивларни юзага келтиришга урининг. " Мен ўйлайманки, сиз ҳар тарафлама фикр юрита оладиган, қобилиятли инсонсиз, шунинг учун сиз мени тўғри тушунасиз, деб ўйлайман".\n✅ Ўз ғояларингизни драмалаштиринг, уни самаралироқ қилиб кўрсатинг.\n✅ Бошқалардан устунликка эришишга интилишни юзага келтиринг. Мусобақа ташкил қилинг. Ҳар бир одам ўзини намоён қилишни, муваффақиятга эришишни, ўзини нималарга қодирлигини кўрсатишни хоҳлайди.\nПсихолог - Шоира Исакова\nЧоп этилган: 9-08-2017, 08:37


Енгилмас Флойд Мэйвезернинг режалари\n12.12.2017 21:03 0 205\n«Мен Россия фуқароси бўлиб, Грозний шаҳрида уйим бўлишини истайман», дейди бокс устаси Флойд Мэйвезер. Албатта, унинг бу қарорини кўпчилик кутмагани аниқ. Аммо сўнгги йилларда машҳур киноактёр ва спортчиларнинг Россия фуқаролигини қабул қилиши урф бўлганини инобатга олсак, бу ишнинг амалга ошиши ҳақиқатга яқин.\n350 миллион АҚШ доллари\nФлойд ММА чемпиони Конор МакГрегор билан ўтказилган жангдан сўнг 350 миллион АҚШ долларига эга бўлди. Бундан ташқари, у 50 та жангининг барчасида зафар қучиб, фаолияти давомида умуман мағлубиятга учрамаган боксчи сифатида рекорд ўрнатди. Хўш, ҳозир у нима билан машғул? Умуман олганда, 2017 йил Флойд учун қандай ўтди?\nПуллар нималарга ишлатилмоқда?\nФлойд Мэйвезер «йил жанги»дан сўнг АҚШнинг Лос-Анжелес шаҳридаги бойлар истиқомат қиладиган Беверли-Хиллздан 25,5 миллион долларга майдони 1400 квадрат метрга тенг бўлган янги уй сотиб олди. Мебелларининг ўзига 500 минг доллар сарф қилди. Флойд янги уйининг хоналаридан бирига ҳурмат юзасидан рақиби МакГрегорнинг ҳам катта портретини осиб қўйди.\n«Беверли-Хиллздаги турмуш тарзи жуда мароқли, соғлом ва тинч эканлигини айтиб ўтмоқчиман», — дейди у. Ушбу кошонани харид қилганидан сўнг Мэйвезер автомобиллари коллекциясига яна тўрт «тойчоқ»ни қўшиб қўйди. «Феррари», «Ламборжини», «Роллс-Ройс» ва «Бугатти»лар чемпионга 4 миллион долларга тушди.\nМэйвезер — видеоўйинлар тимсоли!\nФлойднинг ажойиб жанглари унга нафақат рингда, балки спортдан ташқарида ҳам катта муваффақият келтиряпти. Ноябр ойида Мэйвезер ижтимоий тармоқлар учун ўйинлар ишлаб чиқарувчи «Playtrex», шунингдек, «Hero Digital Entertainment» билан узоқ йиллик шартнома имзолади. Шартномага кўра, ушбу брендлар Мэйвезернинг юзидан фойдаланиш ҳуқуқини қўлга киритди. У «Wild Poker» деб номланган ўйиннинг асосий тимсолига айланди.\n«Wild Poker»ни кўрганимдан сўнг, мен унинг бир қисми бўлишни жуда хоҳладим. Мен бошқа рекламаларда суратга тушишим мумкин. Аммо «Wild Poker» мен учун катта аҳамият касб этади», дея ўз фикрларини маълум қилган Мэйвезер.\nУ яна рингга қайтадими?\n40 ёшни қарши олган Флойд Мэйвезер МакГрегор билан жангдан сўнг ўз фаолиятини якунлаганини эълон қилган эди. Бироқ, орадан бир муддат вақт ўтгандан сўнг, унинг яна рингга қайтиши борасида хабарлар тарқалди. Унда Мэйвезер ўзининг 51-жангига тайёргарлик кўраётгани айтилган. Лекин, спортчининг яқинлари бу хабарни рад этган. Аммо «шамол бўлмаса дарахтнинг учи қимирламайди», — дейишади.\nМакГрегор билан реванш жанги ўтказиладими?\n«Йиқилган курашга тўймас», — деганларидек, МакГрегор жангда ғалаба қозонганини, лекин ҳакамларнинг нохолислиги туфайли мағлубият аламини тотганини иддао қилмоқда. Аммо ўша жанг гувоҳи бўлганлар Мэйвезер Конорни жуда қийин аҳволга солиб қўйганини жуда яхши билишади.\n«Агарда яна бир маротаба Флойд билан жанг қилсам, албатта ғалаба қозонаман. Мен ўшанда унга жанг бокс қоидалари бўйича бўлишини айтган эдим. Шундай ҳам бўлди. У эса мен билан аралаш яккакурашларда беллашаман, деган эди. Агарда жанг ўшанда ММА тизимида ўтказилганда, албатта уни осонгина таслим этардим», дея ўз сўзларини маълум қилмоқда МакГрегор. Мэйвезер эса бошқача фикрда. «Ҳақиқатни билмоқчимисиз? Биринчи жангда мен уни имкон борича авайладим. Чунки Конорга жиддий шикаст етказиб қўйишни умуман истамадим. Унинг реванш ҳақида ўйлаши умуман ақлга сиғмайди».\nИкки томон ҳам ўз фикрида собит турибди. Лекин, оддий ҳақиқат бор. Бокс қоидалари бўйича жанг ўтказилар экан, Флойд Мэйвезернинг ғалабасига шубҳа қилишнинг иложи йўқ. Флойд ва Конор ўртасида жанг яна ташкил этилиши мумкин. Бироқ, бу баҳс фақатгина пиар учун ўтказилади ва унда фойдани фақат икки спортчи кўради.\nЧин юртига сафар...\nФлойд Мэйвезер пулни қаерга ишлатишни ва қандай топишни яхши билади. У Хитойга ташрифи давомида биргина панда учун 15 минг доллардан воз кечди. Шунингдек, бошқа харажатлар учун боксчи бир неча юз минглаб долларларни сарф этди. Лекин у Хитой, Ҳонконг, Макаога ташрифи чоғида 3 миллион доллар ишлаб топди.\n«Менинг ҳаётим, яшаш тарзим ва топаётган пулларим ҳақида мен ҳеч кимга ҳисобот бермайман. Бу менинг ишим», — дейди у.\nМэйвезер Россия фуқароси...\nФлойд сўнгги маротаба Россияга ташриф буюрганида, яъни жорий йилнинг март ойида Россия фуқароси бўлишни ва бу ерда ўзининг шахсий бизнесини очиш режаси борлигини маълум қилган эди. «Россия фуқаролигини олишни умид қиламан. Менга ҳаттоки ўзимнинг янги уйимни кўришни таклиф этишди. Фақат бунга вақтим бўлмагани учун бу ишни кейинга қолдирдим. Чеченистон раҳбари Рамзан Қодиров менга Грозний шаҳридан уй таклиф этди. Бу менга маъқул келди. Тўғри, Москвада ҳам уйлар кўп. Лекин Грозний ёқиб қолди», — дейди боксчи.\nҲозирча унинг қачон Россия фуқаролигини олиши ҳақида аниқ маълумотлар йўқ. Аммо Россия фуқаролигини олган кўплаб машҳур инсонлар сингари Флойд Мэйвезер ҳам яқин вақт ичида россияликка айланиб қолиши ҳам ҳеч гап эмас.